19 декабрь куни 19 нафар маҳкума аёл муддатидан олдин суд залидан озодликка чиқарилди.\nОлий суд раиси ўринбосари Икром Муслимов бошчилигида тузилган комиссия маҳкумаларнинг Олий судга берган шикоятларини суд тартибида кўриб чиқди.\nОчиқ суд мажлисида Хотин қизлар қўмитаси раиси Элмира Боситхонова ва Бош прокуратура вакиллари ҳам қатнашди, деб хабар бермоқда Kun.uz мухбири.\nМаҳкумалар ўта оғир ва оғир жиноятлари, жумладан, одам савдоси, гиёҳванд модда олди-сотдиси, ўғрилик, одам ўлдириш жинояти учун узоқ муддатга озодликдан маҳрум этилган. Муддатидан олдин озод қилиш масаласи кўриб чиқилаётганда уларнинг ёши, соғлиғи, оилавий шароити, жазони ижро этиш муассасасидаги ахлоқи ҳисобга олинди.\nЭлмира Боситхонова адашиб жиноят кўчасига кирган аёлларни Хотин-қизлар қўмитаси ўз кафиллигига олишини айтди. Шунингдек, уларнинг бандлигини таъминлаш, ижтимоий ҳаётга мослашувига кўмак бериш масаласини ўз назоратига олишини маълум қилди.\n«Олий суд ва Хотин-қизлар қўмитаси ўртасида аёллар манфаати, ҳуқуқини ҳимоя қилиш бўйича меморандум имзоланган. Унинг доирасида Олий суд билан бир неча йўналишларда чора-тадбирларни амалга оширамиз. Бу – сайёр қабуллар, озодликдан маҳрум этилганларни суд тартибида қайта кўриб чиқиш ва уларда маҳкумаларнинг жазо муддатини қисқартириш юзасидан олиб борилаётган ҳаракатлардир. Меморандум асосида суд залига киришимизга рухсат беришади, ўз навбатида, кафолат масалалари ҳам кўрилади.\nМана, бугун суд залида 19 нафар аёл озодликка чиқарилди. Бундан олдин маҳкумалар ишлари кўриб чиқилди, улар билан суҳбат олиб борилди.\nШунингдек, оилавий шароити, соғлиги, жазони ижро этиш муассасасидаги хулқи ҳисобга олинди. Озод қилинган аёллар эндиликда қўмитанинг доимий назоратида бўлади. Уларнинг бандлиги таъминланади, лозим бўлса касб-ҳунарга ўргатилади.\nБугун одам савдоси билан озодликдан маҳрум қилинган 2 нафар аёл озод этилди. Улар билан шу иллатга қарши курашишда биргаликда ишлаймиз, чунки одам савдоси қанчалик мудҳиш жиноят эканлигини бошидан ўтказганлар чуқурроқ тушунишади», – дейди Элмира Боситхонова.\n19 нафар маҳкума аёл Жиноят кодексининг 57-моддасига мувофиқ, суд залидан озод этилди.\nССВ мутасаддилари Қашқадарёда тиббий хатлов ва антропометриядан ўтказиш жараёнлари бўйича мулоқот ўтказди


Арисда яшовчилар портлашлардан сўнг фарзандларининг саломатлиги ёмонлашганини айтишмоқда\n2 октябрь куни Туркистон вилоятининг Арис шаҳрида яшовчи бир гуруҳ аҳоли хокимиятга июнь ойида ҳарбий омборда юз берган портлашлардан сўнг фарзандларининг саломатлиги ёмонлашгани юзасидан шикоят қилиб келишди.\nАрисликларнинг Азаттық радиосига шикоят қилишларича, Арисда яшовчи уч юзга яқин аҳоли маҳаллий хокимиятга келиб товон тўлашларни талаб қилишган. Тўпланганлар бир неча ой муқаддам бошланган таъмирлаш ишлари сифатидан норозилик билдиришди.\nАрисда истиқомат қилувчиуч фарзандни тарбиялаётган Бану Кулжабаеванинг айтишича, портлашдан сўнг бир ярим ёшли боласи мунтазам йўталмоқда. Унинг сўзларига қараганда, портлашларга қадар боласи соғлом бўлган. «Шифокорлар елка қисишади. Ташхис қўя олишмаяпти», – дейди Кулжабаева.\nАрисда яшовчи яна бир аёл Айгуль Даулетовнинг айтишича, портлашлардан сўнг болаларининг терисини яра босиб кетди, бурнидан қон келмоқда.\nХокимият биноси олдида тўпланганларнинг айтишларича, дори-дармонга сарфланаётган пуллар оила бюджетига таъсир кўрсатмоқда, шу сабабли улар хукуматдан ёрдам сўрашмоқда. Аёлларнинг айтишларича, шаҳарнинг экологик хавфсизлиги борасидаги хукумат баёнотига ишонишмайди. Портлаш оқибатида шаҳардаги биноларнинг 85 фоизи зарар кўрган.\nАйман Базарбаева ёлғиз ўзи беш болани тарбияламоқда. Унинг айтишича болаларининг терисини яра босиб кетди. Базарбаеванинг сўзларига қараганда, яқинда комиссия келган ва текширув олиб борган. Базарбаева икки боласининг терисида жароҳатлар қолиб кетганини айтади. «Ижара уйда яшайман. Беш нафар болани даволаш, уларга дори сотиб олишнинг имкони йўқ. Экология учун товон тўлашса ҳам майли эди», – дейди Базарбаева.\nШаҳар администрациясига келганларни Арис хокими Қадырбек Мурат қабул қилди. Аёлларнинг сўзларига қараганда хоким «экология бўйича тўловлар бўлмаслигини айтган». Таъмирлаш ишларидан норози бўлган аҳолига хоким “тез орада экспертлар гурухи” жўнатилишига ваъда берди.\nИчки сиёсат бошқармаси бошлиғи Айбол Алибекг хокимиятга икки юздан ортиқ аёл келганини тасдиқлади. Амалдорнинг айтишича, келганларга уларнинг аризалари бўйича текширув ўтказилишини ваъда беришган. Алибекнинг айтишича, Арис инқироздан олдинги экологик ҳолат зонасига киради, бу ерда ноқулай экологик шароитда яшаётганларга коэффициент тўлови амалга оширилади.\n2019 йилнинг 24 июнь куни Арисдаги ҳарбий омборда юз берган ёнғин портлашга сабаб бўлди. Расмий маълумотларга кўра тўрт киши: икки ҳарбий ва бир киши ва бир бола (аҳоли эвакуация қилинаётганда ЙТХ оқибатида) вафот этди. Портлаш шаҳардаги уйларнинг 85 фоизига зарар етказди, 20 дан ортиқ уй ёниб кетди. Ҳодисадан тўрт кун ўтиб “шаҳар тозалангани боис” аҳолига уйларига қайтишлари учун рухсат берилди.


Шу боис мамлакатимизда маҳаллий хом ашё асосида импорт ўрнини босадиган маҳсулотлар тайёрлашни йўлга қўйишга устувор вазифа сифатида алоҳида эътибор қаратилмоқда. Натижада иқтисодий мустақиллигимиз мустаҳкамланиб, ички бозор юқори сифатли товарлар билан тўлдирилаяпти.\nМаҳаллийлаштириш дастури ижросига саноатнинг барча тармоғи, хусусан, “Ўзбекнефтгаз” миллий холдинг компанияси тизимидаги хўжалик юритувчи субъектлар кенг жалб этилган. Ўзбекистон Миллий матбуот марказида бўлиб ўтган анжуманда улар томонидан амалиётга татбиқ қилинаётган истиқболли лойиҳалар ва кутилаётган самаралар ҳақида сўз юритилди.\nҚайд этилганидек, Президентимизнинг 2014 йил 4 февралдаги “2014 — 2016 йилларда тайёр маҳсулот, бутловчи буюмлар ва материаллар ишлаб чиқаришни маҳаллийлаштириш дастури тўғрисида”ги қарори тизимда маҳаллийлаштириш кўламини кенгайтиришда дастуриламал бўлиб хизмат қилаяпти. Ушбу ҳужжатга биноан, Маҳаллийлаштириш дастурига биргина 2015 йилда умумий қиймати 68 миллиард 892 миллион сўмлик амалдаги 13 та лойиҳа киритилди.\nКомпания мутахассисларининг айтишича, мазкур ҳаётий дастур ташқи омилларга боғлиқлигимизни камайтириш, ички талабни шакллантириш, бозорларимизни зарур бутловчи маҳсулотлар билан тўлдириш, валюта ресурсларини тежаш, шунингдек, аҳоли бандлигини таъминлашда муҳим аҳамият касб этмоқда. Компания тизимида импорт ўрнини босувчи маҳсулотлар ишлаб чиқариш ҳажмининг муттасил равишда ўсиб бораётгани бунинг яққол тасдиғидир.\nГап шундаки, 2015 йилнинг биринчи ярмида 20 та лойиҳа доирасида 28 миллиард 698,4 миллион сўмлик янги турдаги маҳсулотлар тайёрланиб, ўтган йилнинг шу давридагига нисбатан 65,1 фоиз ўсишга эришилди. Маҳаллийлаштирилган бундай маҳсулотларнинг салмоқли қисми экспорт қилинаётгани, айниқса, қувонарлидир.\nАйни шу кунларда тизимда яна бешта истиқболли лойиҳа устида иш олиб борилмоқда. Улар амалиётга жорий этилгач, Маҳаллийлаштириш дастурига киритилган лойиҳалар сони 30 тага етади. Пировардида йил охирига қадар умумий қиймати 87 миллиард 793,3 миллион сўмлик импорт ўрнини босувчи маҳсулотлар тайёрланади.\nАнжуманда, шунингдек, келгуси йилда ишлаб чиқариш ўзлаштириладиган тайёр маҳсулотлар, бутловчи буюмлар ва материаллар ҳақида атрофлича маълумот берилди.\nМазкур рукндаги бошқа мақолалар: « «Ўзбек модели»: Ўзини оқлаган тараққиёт йўли\tЗамонавий саноат корхоналари мамлакатимиз экспорт салоҳиятини юксалтиришга хизмат қилмоқда »


"Номарказлаштириш: хорижий тажриба ва миллий жиҳатлари" китоби, Ҳабиба Жўрабекова\nМазкур ишда давлат ҳокимияти органларини номарказлаштириш тушунчалари, бу соҳадаги ривожланган мамлакатлар тажрибалари ва миллий амалиёт таҳлил қилинади. Шунингдек, ишда маҳаллий ҳокимият органлари тизимини номарказлаштириш жараёнлари ҳуқуқий давлат қуриш шарт-шароитларидан келиб чиқиб тадқиқ этилади, ривожланган мамлакатларда русумга кирган номарказлаштириш жараёнлари мамлакатдаги ислоҳотлар билан қиёсий таҳлил этилади. Шунингдек, муаллиф номарказлаштириш жараёнини фуқаролик жамияти институтлари - ўзини ўзи бошқариш органлари ва нодавлат нотижорат ташкилотлар фаолиятларини демократлаштириш нуқтаи назаридан ҳам талқин этади. Китобда давлат ҳокимиятининг қуйи органи – маҳаллий бошқарув органлари фаолиятини номарказлаштиришга муҳим эътибор қаратилган. Яна қўлланманинг муҳим жиҳатларидан бири – бу мамлакатда ҳокимият органларини номарказлаштириш истиқболларини таҳлил этилганлигидир. Мазкур қўлланма номарказлаштириш ислоҳотлари ва жараёнларига қизиққан барча китобхонлар учун мўлжалланган.\nНомарказлаштириш: хорижий тажриба ва миллий жихатлари


Toshkent islom universiteti - Ватан ҳимояси – олий бурч\nБурч... Инсон ҳаётида, унинг умр кечиришида, пиллапоя сингари олдинга дадил қадам ташлашда, ёинки, берилган вазифаларни масъулият билан адо этишда бурчнинг аҳамияти беқиёс.\nОна ўз фарзандини тўққиз ой давомида ҳимоялаб, турли ташқи таъсирлардан ҳимоя этиб, уни кўз қорачиғидек асраб, туғилганидан сўнг эса худди кўчат қадаб, уни парваришлаётган боғбондек. Ватан ҳам бизни ўз қарамоғида полапондек сақлаб ҳимоялайди. Сўнгра эса, келажак авлод ҳам унинг тузини оқлаши, унга муносиб ворис бўлиб вояга етиши шарт эканлиги, унинг сарҳадлари хавфсизлигини таъмин этиш биз ёшларнинг олдидаги фарз ҳам қарздир. Бу вазифани сидқидилдан, виждонан амалга ошираётган “Ватанимиз соябон”ларининг матонати таҳсинга сазовордир.\nИнсон қаерда туғилса, ўша ер унинг учун азиз, қадрли Ватан ҳисобланади. Хатто, гиёҳ ўсмайдиган саҳрода ёинки, музликлардан иборат изғирин мамлакатларда яшовчи инсонлар учун алмашиб бўлмайдиган қутлуғ жой ҳам айнан шу Ватанидир. Тоғу тошда туғилиб, ўша ерни макон тутган инсон учун ҳам ўша тоғу тош,киндик қони тўкилган жойдан мукаррамроқ жой бўлмайди.\nРасулуллоҳ (с.а.в) Абу Бакр Сиддиқ(р.а) билан мадинаи Мунавварага ҳижрат қилиб кетаётганларида Маккадан чиқаётиб орқаларига ўгирилиб, “Эй, Макка! Агар қавмим мени сендан чиқиб кетишига мажбур қилмаганида, ҳеч ҳам ўз иҳтиёрим билан сени ташлаб кетмаган бўлар эдим”, деганлар. Имом Термизий ва ибн Можа ривоятлари.\nРасулуллоҳ(с.а.в)нинг ушбу дуолари мазмунидан кейинчалик “Ватанни севмоқ иймондандир” дейилган сўз вужудга келди. Ҳар бир имонли киши Ватанни севиши, ардоқлаши, унинг тараққий этиб, гуллаб-яшнаши учун қўлидан келганича ўз ҳиссасини қўшиши, унинг сарҳадларини моли-ю жони билан ҳимоя қилиши лозим бўлади. Иймонли киши учун Ватанни душманлар қўлида кўришдан ортиқроқ хўрлик бўлмайди. Шунинг учун ҳам Ватан ҳимояси йўлида қўлига қуролини олиб жангга чиқмоқлик ҳар бир мусулмоннинг гарданига фарз бўлади. Ҳалқнинг бошига оғир кулфат тушиб, Ватан тақдири ҳал бўлаётган пайтда ўз жонини сақлаш учун Ватанни ташлаб қочиш Аллоҳнинг ғазабини келтирадиган иш бўлиб, Аллоҳ ундай кимсалар тўғрисида Анфол сурасининг 15-16-оятларида шундай марҳамат қилади: “Эй мўминлар! Кофирларнинг лашкарига дуч келганингизда (душманлар ададининг кўплигини кўриб) уларга орқа ўтирманглар (яъни қурқиб қочманглар)”. Кимки ўша ( уруш) кунида жанг йўсинини ўзгартириш ёки бошқа бир гуруҳ (мусулмонларга) қўшилишдан ташқари ҳолатларда уларга (кофирларга) орқа ўгириб қочса, бас, у Аллоҳ тарафидан бўлган ғазаб билан кетибди ва унинг жойи жаҳаннамдир. Нақадар ёмон оқибат-а!” деб марҳамат қилган.\nМардлик ва жасурлик инсонни улуғлайди, унга бошқа яхши фазилатларни камол топтириб, юксалтиради. Марказий Осиёда мардлик ғоялари халқ оғзаки ижоди, фалсафа, тарих, адабиёт, санъатнинг турли соҳалари ва диний манбаалар ҳамда тасаввур таълимотида ўз аксини топган. Масалан , “Алпомиш”, “Гўрўғли”, “Рустами Достон”, “Манас” Ва бошқалар адабий меросимизда мардлик ва жасурликка катта эътибор берилган.Уларда Марказий Осиё халқларининг босқинчиларга қарши мардонавор кураши, жасорати, бир-бирига ёрдами, бағрикенглиги, сахий ва меҳрибонлиги, ҳалоллиги ва бошқалар бир бири билан узвий боғлиқ бўлган манавий сифатлари тараннум этилган. Шунинг учун аждодларимиз колдирган мардлик намуналарини илмий жиҳатдан органиш,уларни ёшлар онгига сингдириш бугунги куннинг долзарб вазифаларидан биридир. Чунки, ХХI асрда инсониятга хавф туғдирувчи тахдидлар бораётганини хеч кимга сир эмас. Ҳақиқатдан ҳам, турли экстримист, ақидапарастлик, бузғунчи ва вайронкорлик ғояларига қарши курашиш учун авлодларимизнинг кўп қисми мард, жасур ва шижоаткор бўлиши керак.Ундан ташқари, шу кунда,нафсга берилиш натижасида бировларни алдаш ёки тўғридан тўғри босқинчилик йўли билан одамлар молини талаш ҳоллари учраб турмоқда, бундай иллатларга қарши курашиш учун, ёшларимиз онгида мардлик ва жасурлик фазилатлари таркиб топган бўлиши керак.\nИслом дини инсонларнинг озод бўлиб яшашини тарғиб қилиши билан бирга, уларни қўрқоқ, юртга хоин бўлишдан қайтаради. Ватан ҳимояси учун жасорат кўрсатиб, зафар қозонганларга улуғ мукофотлар ваъда қилиб, шаҳид бўлганларни жаннат билан тақдирлайди.\nУлуғ устозимиз Алихонтўра Соғуний ҳазратлари, “Ҳар бир инсонни муқаддас 4 та нарсаси бўлади, улар:\nҲур ва озодлиги;\nПешона тери меҳнати билан топган молига ўзи эгалик қилмоғи;\nТуғилиб ўсган она ватани;\nАсрлар бўйи асраб-авайлаб келаётган муқаддас дини.\nБу 4 нарсага эга бўлмаган кимсалар инсонлик шарафидан маҳрумдир”, деганлар.\nВатандошимиз улуғ шоир ва саркарда Мирзо Бобур ҳазратлари Ҳиндистондек буюк давлатнинг подшоси бўлса ҳам, ўз она ватани фироқида нолаю фиғонлар чеккан. “Она юртим ҳиди келиб турадиган жойга яқинроқ борай”, деб Қобул шаҳрига дафн қилинмоғини сўраган.\nҲалқимизнинг мумтоз шоири Аваз Ўтар бир шеърида :\nВатанпарвар, фидойи фирқалар то бўлмайин пайдо,\nМиллатнинг соғ-омон бўлмоғи учун ватанпарвар, довюрак, фидойи инсонлар керак экан. Тоҳир Малик таъбири билан айтганда, умидимиз юлдузлари ватан ҳизмати учун доимо шай бўлиб унинг тараққиёти, ҳавфсизлиги учун камарбаста бўлишлари лозим.\nВатан ҳимояси учун ҳарбийлар сафида туриш ҳам Ислом динимизнинг кўрсатмаларидан биридир.\nРасулуллоҳ (с.а.в) жанобимиз:“Бир кеча кундуз ватан ҳимояси учун душман қаршисида туриш бир ой тутилган нафл рўза ва бир ой ўқилган тунги таҳажжуд намозидан яхшироқдир” деганлар. (Имом Муслим ривояти.)\nБугун ишдан вақтлироқ чиқиб, кичкина жиянимни боғчадан олишга отландим. Боғчага келдим-у, жияним Сардорбекни қидира бошладим. Хонани шовқин-сурон, болаларнинг завқли садоси тутган эди. Ўйинчоқлар ҳар томон сочилган, болалар қўлдан қўймасдан ўйнар эдилар. Бир бурчакда ўғил болалар бир-бири билан “танк” яъни жанговар ўйинчоқ машиналарини кўз-кўз қилиб, “Аскар” ўйинини ўйнашар эдилар. Бир пайт бир аскар ўйинчоқ яраланди. Бола мағлуб бўлган аскар ўйинчоғини ўрнидан турғизар экан мағрур оҳангда “Яралансам ҳам мен барибир курашаман, ўз еримни ҳимоя қиламан" деди. Мен бу ҳолатни мароқ билан кузатар эканман, беихтиёр кўзларимдан ёш томчилар, дилимни “Фахр" туйғуси қамраб олган эди.\nВатанимиз сарҳадларини, тупроғининг ҳар заррасини кўз қорачиғида асраб келаётган, кундузни кундуз, тунни тун демасдан ўз юрти тинчлигини таъмин этаётган “Ватанимиз ҳимоячилари” кунини нишонламоқдамиз.\nТарихимиз зарварақларига бир назар солсак, бизнинг буюк аждодларимизнинғ Ватан учун кўрсатган жасоратларига қойил қоламиз. Соҳибқирон бобомиз Амир Темурнинг дунё тарихини ларзага солган мўғуллар, “Усмонли Турклар”га қарши жанглари тарихимизнинг шарафли саҳифасидан ўрин олган. Ҳатто Турклар султони Боязид Йилдирим устидан қозонилган буюк ғалаба учун Франция қироли Карл VI, Англия қироли Генрих IV, Кастилия ва Леон қироли Генрих III ўзларининг муборак номаларини юборадилар.\nТарих саҳнасидан муносиб ўрин олган Жалолиддин Мангубердининг жасоратлари ҳам биз ёшларга ибрат мактаби бўлиб хизмат қилади. Унинг мўғуллар билан бўлган жангида унинг жасоратига қойил қолган Чингизхон ўз ўғилларига қараб “Ота ўғил шундай бўлиши лозим” деган экан. Ҳозирги ёш авлодимиз Соҳибқирон Амир Темур бобомизнинг “Тузук”ларига амал қилган ҳолда Ватанимиз осойишталигини таъминлаш билан бирга, унинг равнақи учун ўз ҳиссаларини қўшмоқдалар.\nЖаҳоннинг 106 мамлакати қуролли кучлари ўрин олган жаҳон армиялари рейтингида Ўзбекистон армияси 48-ўринни эгаллайди. Глобал Фирг Повгр (ГФП) маълумотларига кўра,Ўзбекистон ихтиёрида ҳозирги вақтда 420 та танк, 715 та ВТР (Зирхли транспорт воситаси), 109 та ракета тизимлари, 69 та қирувчи самолёт, 65 та вертолёт, хусусан, 25 та ҳужумкор вертолёт ва бошқа кўплаб қурол аслахага эга. Қурол кўтариб, армияда хизмат қилиши мумкин бўлган аҳолиси сони эса 15,7 миллиондан ошади.\nБугунги ҳар бир кунимиз тинч-осойишта, осмонимиз мусаффо, Мустақиллик шукуҳи ўз тароватини сочар экан, мана шу заминимизнинг шу даражага эришиши негизида, аждодларимизнинг шарафли жасоратлари, босиб ўтган шонли йўллари ётади. Уларга муносиб комил фарзанд бўлиб етишишимиз, Ватанимизнинг гуллаб-яшнашига ўз ҳиссамизни қўшишимиз лозим.\nDinshunoslik yo'nalishi 1 bosqich talabasi


Имом Ал-Бухорий жоме масжиди\nМаълумот: ЎМИнинг Андижон вилояти вакиллиги Мархамат тумани фаолиятидаги «Имом Ал-Бухорий» жоме масжидининг тарихи.\n«Имом Ал-Бухорий» жомеъ масжиди. Илк бора муборак кадамжой бўлиб, тахминан икки юз эллик йиллик тарихга эга 1750 – 1800 йиллар атрофида, Муборак Шайх авлиёулло «Оппоқ Хўжа Эшон Бува» валий зотнинг муборак қадамлари карвон қуноқ жойи бўлиб, Валий зотнинг карвон туяси чўкиб дам оладиган жой бўлган. У улуғ зотнинг тарифари тарих китобларда фазилатли, хосиятли хотир хикоялар билан ёзилган.\n«Имом Ал-Бухорий» жомеъ масжиди. Андижон вилояти Мархамат туман Мархамат шахар Ипак йўли кўчасида жойлашган. Эскидан шахар атрофи сифатида. Бозорбоши махаласи деб, ҳам юритилган ва хозирда ҳам шу ном билан аталиб келади. Шу махалланинг ёши улуғ отахонлари зиёли инсонларнинг таклифи ҳамда бошчилигида масжиднинг худуди “Оппоқ Ҳўжа” зиёратгохи бўлиб кеган, кейинчалик 1989 йил 14 февралъ кунги район халқ депутатари совети ижроия қўмитасининг 43/2 сонли йиғииш қарори билан тасдиқанган ҳамда умумий майдони 2919 квадрат метр жойга 1989 йилнинг май ойидан маҳалла ёшларининг қўл мехнатлари ва қўли гул усталарнинг кўмагида шу маҳалла халқининг хашар йўли билан қурилиш ишлари бошланган.\nАллохнинг байти масжидларнинг кўркам ва обод бўлиши учун Истиқлол шаббодалари эса бошлади. Мустақиллик йилларида Аллоҳнинг байти масжидларнинг гуллаб яшнашига алоҳида эътибор билан қаралди.\n1991 йилларидан бошлаб, Истиклол шарофати ила барча масжидлар катори «Имом Ал-бухорий» жомеъ масжиди ҳам янгидан фаолият бошлайди.\n1989 -1994 йилар оралиғида Масжидга Иззатулло қори Турғунов доманинг имом-хатиблигида фаолият юритиб, тумандаги мўмин мусулмонларнинг диний эхтиёжлари қондириб келган.\nБу йилларда домланинг ёнида кўмакдош бўлиб, ёрдам бериб хомийлик ва дуо қилиб турган бир қанча оқсакол нуроний отахонар бўлиб улардан, Шокиров Исмолхожи бобо, Шобаров Бузурукхон эшон бобо ва кўплаб инсонлар кўмагида ишлаганман деб, хотирайди домла хазратлари.\n1998 йилга келиб давлатимиз тамонида янада масжидларга бўлган эътибор ғамхўрлик кучайтирлиб қонуний мухофазаси учун расман очик деб, қайта рўйхатдан ўтказилиб, Адлия тамонидан № 0000022 сонли Гувохномага эга бўлди.\nХозирда қариб, Истиқлол ёши ила тенгдош бўлиб улғайиб келаётган 27 йиллик тарихга эга масжиди. Истиклол неъмати туфайли 25 - йилдан буён, Мархамат туман аҳлига «Имом Ал-Бухорий» жомеъ масжиди сифатида эмин эркин 170 000 дан зиёд аҳолига ҳизмат кўрсатиб келмокда.\nМасжиднинг Имом Ал-Бухорий номи билан аталиши. У улуғ зотнинг мақбараси олдида қурилган масжиднинг кўрилиш лойихасидан наъмуна олинганлиги боиси ҳам шунга сабаб бўлган.\nМасжиднинг илк йилларидан тортиб шу кунгача барча ҳиссасини қўшиб хизмат қилиб келган инсонларни хусусан. Юкорида номлари зикр қилинган зотларнинг хизматларини Аллох раҳматидан сазовор айласин.\nМархамат туман бош имом-хатиби: М.Шарофуддинов\nМасжид имом-хатиби: Шарофиддинов Мухтор\nМасжид манзили: Андижон вилояти, Марҳамат тумани, Марҳамат шахар Ипак йўли кўчаси, 42 уй\nМасжидга олиб борадиган транспортлар: Марҳамат Миллий банк рўпараси.\nАНДИЖОН ВИЛОЯТИ /\n/ Имом Ал-Бухорий жоме масжиди


«Глобаллашув жараёни ва ОАВ фаолияти» мавзусидаги илмий анжуманга марҳамат! - Уч илдиз\nby Тўлқин Эшбек · 01.04.2018\n• Глобаллашув ва ахборот соҳасида давлат сиёсатининг устивор йўналишлари;\n• Глобаллашув шароитида ОАВнинг вазифалари;\n• Оммавий ахборот воситаларида ахборот хавфсизлиги масалалари;\n• Ёшлар маънавиятини шакллантиришда оммавий ахборот воситаларининг ўрни;\n• ОАВ да адабий тилдан фойдаланиш масалалари;\n• Веб-сайтлар орқали ёшларнинг ижтимоий, сиёсий, маданий, иқтисодий билимларини ошириш йўллари;\n• Ижтимоий тармоқларнинг ёшлар дунёқараши шаклланишига таъсири;\n• Глобал тармоқда ахборот хавфсизлигини таъминлаш усуллари;\n• Журналистик этика ва журналистикада ҳуқық масалалари.\n— анжуман материаллари қорақалпоқ, ўзбек ва рус тилларида тақдим этилиши мумкин;\n— илмий мақолалар матни таҳрир қилинган ҳолда А4 бичимидаги вараққа, юқоридан ва пастдан 2,5 см, чапдан 3 см, ўнгдан 1,5 см жой қолдириб терилади. Мақоланинг номи, 1 интервалдан сўнг муаллифнинг исми ва отасининг исми ҳамда фамилияси бош ҳарфларда ёзилади. Кейин муаллифнинг иш жойи ва лавозими кўрсатилади. Сўнгра 1 интервал қолдирилиб, матннинг мазмуни 1,5 интервалли қаторларда Times New Roman шрифтида, 14 кегел катталигида бўлиши зарур;\n— илмий тезислар 3-4 бетдан, илмий мақолалар 5-8 бетдан кам бўлмаслиги, бир нусха қоғозда ва электрон шаклда, шунингдек муаллиф ҳақида маълумот, телефон, почта манзили Ташкилий қўмитага тақдим этилади;\n— мақолалар илмий раҳбарнинг тақризи билан қабул қилинади.\n— Ташкилий қўмита илмий мақолаларни саралаш ва таҳрир қилиш ҳуқуқига эга.\nСолиқ соҳаси фидойиларининг маънавий олами\nҚаҳрамон Қуронбоев: Тошкентда 7 қаватли Ёшлар уйлари қурилади\nNext story Тил – “тел”га айланган…ми?\nPrevious story Hayotimdagi ulkan burulish


ЎзА - Дунё қора бозорида фил суяги савдоси анча камайгани айтилмоқда\n11.07.2020 Чоп этиш версияси\nДунё қора бозорида фил суяги савдоси анча камайгани айтилмоқда\nДунё бўйича фил суяги ва носорог шохи билан ноқонуний савдо қилиш ҳажми пасайган, бироқ йўлбарслар ва бошқа мушуксимонлар учун хавф ортмоқда.\nБМТнинг гиёҳвандлик ва жиноятчилик бўйича бошқармаси эълон қилган маърузада шундай дейилади.\nМаърузада ёввойи табиатга нисбатан амалга оширилаётган жиноятчиликларнинг асосий тенденцияси баён этилган. Шунингдек, унда атиргул дарахти, фил суяги, носорог шохи, панголинларнинг тангачали терилади, тирик судралиб юрувчилар ва йирик мушуксимонларнинг қисмлари билан савдо қилинадиган ноқонуний бозор таҳлил қилинган.\nМаърузада айтилишича, кейинги пайтларда Африка филлари суяги ва носороглар шохига талаб пасайган ва уларнинг ноқонуний савдо айланмаси ҳажми ҳам камайган.\nАфрика фил суяги савдосидан олинадиган йиллик ноқонуний даромад 2016 йилдан 2018 йилгача 400 миллион долларни, носорог шохидан олинадиган йиллик даромад эса 230 миллион долларни ташкил этган.\nАммо, сўнгги йигирма йилда тропик турдаги дарахтларга талаб кескин ошган. Африка атиргул дарахтининг ноқонуний савдоси етмаганидек, унинг қонуний савдоси ҳам ушбу турнинг камайишига ҳисса қўшмоқда. Бунга ёғоч мебеллари билан савдо қилувчи халқаро компанияларни мисол қилиб келтириш мумкин. Сўнгги йилларда йўлбарсдан олинадиган маҳсулотларга ҳам талаб ошгани кузатилмоқда. Бундан ташқари, контрабандачиларнинг бошқа йирик мушуксимонларга ҳам қизиқиши анча ортган.\nМаърузада айтилишича, бошқа бозорлар каби, ёввойи ҳайвонлар ва ёввойи табиат маҳсулотлари билан савдо қилиш бозори ҳам рақамли муҳитда кенгайиб бормоқда. Алоҳида маҳсулотлар, жумладан, тирик судралиб юрувчилар ва йўлбарс суягидан тайёрланган маҳсулотлар савдоси «онлайн-платформалар»га ўтказилди ва маълумотлар алмашиш учун кодлаштирилган иловалардан фойдаланилмоқда.\nМутахассисларнинг таъкидлашича, онлайн-савдони назорат қилиш анчайин қийин масала, чунки унда шаффофлик йўқ, қолаверса, қонунни ҳимоя қилиш органларининг имкониятлари ҳам чекланган.


1971 йил 2 февралда Эроннинг Рамсар шаҳрида Халқаро аҳамиятга эга бўлган, асосан, сувда сузувчи қушлар яшаш жойлари ҳисобланган сувли-ботқоқ ерлар тўғрисидаги халқаро конвенциянинг қабул қилиниши бу борадаги ишларни янги босқичга кўтарди. Мазкур ҳужжат сувли-ботқоқ ерларни ҳимоя қилиш баробарида, улардан оқилона фойдаланишга қаратилгани билан аҳамиятлидир. Ҳозирги кунда унга 170 дан ортиқ мамлакатлар, шу жумладан, Ўзбекистон Республикаси ҳам аъзо.\n— Юртимизда конвенция талабларини тўлақонли бажариш мақсадида тегишли дастур ҳамда лойиҳалар асосида тизимли ишлар амалга оширилмоқда, — дейди Ўзбекистон экологик ҳаракати гуруҳ раҳбари Аваз Худойбердиев. — Бу жараёнда кўллардан фойдаланиш самарадорлигини ошириш, сувли-ботқоқ экотизимларида кадастр ҳамда мониторинг ишларини кенгайтириш, соҳада малакали кадрларни тайёрлаш масалаларига устувор аҳамият қаратилаётир. Бунинг самараси ўлароқ, республикамиздаги “Денгизкўл” ва “Айдар-Арнасой” кўллар тизимига халқаро миқёсда муҳофаза этиладиган ҳудуд мақоми берилди. Айни пайтда “Тўдакўл” ҳамда “Қуйимозор” сув омборларини, “Судочье”, “Ачиқкўл” каби кўлларни Рамсар рўйхатига киритиш бўйича тегишли чора-тадбирлар кўрилаяпти.\nМаълумотларга кўра, бугунги кунда Рамсар рўйхатига 2200 та сувли-ботқоқ ҳудуд киритилган бўлиб, уларнинг умумий майдони 2,1 миллион квадрат метрни ташкил қилади. Мамлакатимизда эса бундай ҳудудлар қарийб 1 миллион гектарни эгаллайди. Шунингдек, 500 дан ортиқ кўллар мавжуд бўлиб, уларда ўсимлик ҳамда ҳайвонот оламининг кўплаб турлари учрайди.\nСувли-ботқоқ ерлар муқим ва кўчиб юрувчи қушлар учун қулай манзил бўлиши билан бирга, уларнинг тарихий миграция йўлларини аниқлашда муҳим аҳамиятга эга. Айни пайтда юртимиз орнитофаунасида сувда сузувчи ҳамда сув ҳавзасида яшовчи қушларнинг 150 тури учрайди. Ўзбекистон Республикаси Қизил китобига киритилган қушлардан 37 турининг ҳаёти сувли-ботқоқ ҳудудлар билан узвий боғлиқдир.\nЮртимиз сув ҳавзалари ландшафт-географик хусусияти шундайки, у ўз бағрига ноёб паррандаларни тобора кўпроқ жалб этмоқда. Шунинг учун кейинги йилларда сув ҳавзаларини қайта тиклаш масаласига эътибор янада кучайтирилди. Бунда давлат ташкилотлари билан бирга, нодавлат ташкилотлар ҳам фаол иштирок этаётгани туфайли сув ҳавзаларининг ҳудуди кенгайиб, тўқайзорларнинг ҳолати тубдан яхшиланмоқда.\nРеспубликамизда сувли-ботқоқ майдонларни асраш, биохилмахилликни сақлаш, муҳофаза этиладиган янги ҳудудларни ташкил қилишга қаратилган амалий саъй-ҳаракатлар ижобий самаралар бериб, экологик барқарорликни таъминлашга мустаҳкам пойдевор бўлиши, шубҳасиз.\nМазкур рукндаги бошқа мақолалар: « Бебаҳо совға\tМиллий ахборот макони ва изчил фаолият »


Мустамлакачи давлат билан ҳарбий ва хавфсизлик битимини тузиш шаръан ҳаромдир - | Hizb-Uzbekiston.info\nHome›МАТБУОТ БАЁНОТИ›Мустамлакачи давлат билан ҳарбий ва хавфсизлик битимини тузиш шаръан ҳаромдир\n«Холиж онлайн» веб-сайти ҳижрий 1440 йил 7 жумодул-аввал, милодий 2019 йил 13 январ якшанба куни нашр қилган хабарда бундай дейилади:\n«Якшанба куни Қатар Ташқи ишлар вазири шайх Муҳаммад ибн Абдурраҳмон Оли соний, ўз мамлакати АҚШ билан бўлган «ҳарбий фаолиятни қўллаб-қувватлаш» ҳамда АҚШнинг пойтахт Давҳа жанубий ғарбидан 30 км. Узоқликда жойлашган Удайд базасини кенгайтириши бўйича меморандум имзолаганини маълум қилди.\nҚатар Ташқи ишлар вазири буни америкалик ҳамкасби Майк Помпео билан Давҳада ўтказган матбуот конференцияда айтди. Унинг таъкидлашича, Удайд базаси бўйича махсус меморандумдан ташқари, икки давлат таълим ва маданият соҳасида ҳам икки шартнома имзолашган.\nЎз навбатида, Помпео ҳам муштарак мулоқотнинг очилиши чоғида «Қатар давлати 13 минг америкалик аскарга мезбонлик қилмоқда, биз якшанба куни Удайд ҳаво базамизни янада кенгайтириш бўйича Давҳа билан келишув имзоладик ва биз бундай ҳамкорликдан мамнунмиз», деди.\nАҚШ ўзининг Ўрта Шарқдаги энг йирик ҳарбий жойлашуви ҳисобланган бу базасидан ИШИД ташкилотига қарши курашда фойдаланади.\nДавҳа 2018 йил январда АҚШ денгиз флотига мезбонлик қилиш билан бирга, Удайд базасини ҳам доимий база сифатида кенгайтиришга қарор қилганини маълум қилган эди».\nКофир давлатлар билан, асосан, АҚШ билан ҳарбий ва хавфсизлик билан боғлиқ битим ва келишувларни имзолаш шаръан ҳаром. Чунки бу кофирларнинг мусулмонлар ва уларнинг юртларига ҳукмрон қилишни англатади. Аллоҳ Таоло\n﴿وَلَن يَجْعَلَ اللّهُ لِلْكَافِرِينَ عَلَى الْمُؤْمِنِينَ سَبِيلاً﴾\n«Аллоҳ кофирларни мўминлар устидан ҳукмрон бўлишларига ҳаргиз йўл қўймагай» [Нисо 141]\nдейди. Бу нарса кофирларга мусулмонларни ўлдиришларига ёрдам беришни ҳам ўз ичига олади. Аллоҳ Таоло яна бундай дейди:\n﴿وَتَعَاوَنُواْ عَلَى الْبرِّ وَالتَّقْوَى وَلاَ تَعَاوَنُواْ عَلَى الإِثْمِ وَالْعُدْوَانِ وَاتَّقُواْ اللّهَ إِنَّ اللّهَ شَدِيدُ الْعِقَابِ﴾\n«Яхшилик ва тақво йўлида ҳамкорлик қилингиз, гуноҳ ва ҳаддан ошиш йўлида ҳамкорлик қилмангиз, Аллоҳдан қўрқингиз, шубҳасиз, Аллоҳнинг азоби қаттиқдир!» [Моида 2]\nБу – мусулмонларга гуноҳ йўлида ёрдам беришнинг ёмонлиги ҳақида эди. Шундай экан, кофирларга мусулмонларни ўлдиришлари ва юртларини босиб олишда ёрдам беришнинг ёмонлиги қанчалар бўлиши мумкин?! Шунга кўра, айни шартномаларни бекор қилишга ҳамда АҚШ ва ажнабий давлатларнинг юртларимиздаги ҳарбий жойлашувларига чек қўйишга ҳаракат қилиш шаръан фарздир. Агар биз шунга қарор қилсак, душманларимиз устидан зафар қучишимизга Аллоҳнинг Ўзи кафилдир. Аллоҳ Таоло бундай деди:\n﴿وَمَن يَتَوَكَّلْ عَلَى اللَّهِ فَهُوَ حَسْبُهُ﴾\n«Ким Аллоҳга таваккул қилса, бас, (Аллоҳнинг) Ўзи унга етарлидир» [Талоқ 3]\nРоя газетасининг 2019 йил 23 январ чоршанба кунги 218-сонидан\nПрезидент Башир «Судан бирлигини қурбон қилдик, бирлик ва тинчлигимизни йўқотдик» деб айтиши билан Ҳизб ут-Таҳрир гапириб келган, у эса одамларни эшитишдан қайтарган ҳақиқатни тан олмоқда! Туркия парламенти яҳудийлар давлати билан тузилажак хоинона битимни тасдиқлади! Мустамлакачи Ғарб диний эркинликни таъминлаш баҳонасида Покистон таълим дастуридаги Исломнинг ҳар қандай изини йўқ қилмоқчи! Улар душмандирлар. Бас, улардан эҳтиёт бўлинг!\nКоблер: Ливиянинг янги армияси бутун халқни гавдалантиради\nҲизб ут-Таҳрир Скандинавия «Халифалик давлати қулатилиши оқибатлари» номли фикрий форум ўтказди\nҲизб ут-Таҳрир Ливан вилояти делегацияси Мабаррот хайрия жамиятини зиёрат қилди


Оллоҳдан бошқа ҳеч кимдан қўрқмаймиз « Ўзбекистон Халқ Ҳаракати\nОллоҳдан бошқа ҳеч кимдан қўрқмаймиз\n16 August 2014 - 12:13\nБир гуруҳ таниқли журналистлар ташаббуси билан facebook ижтимоий тармоғида “Қўрқмаймиз” номи остида акция бошланди. Ушбу акция Ўзбекистондаги Каримов режими яратган зулм ва ҳақсизлик билан муроса қилмайдиган барча юртдошларимизни чорлайди. “Қўрқмаймиз” гуруҳига қуйидаги линк орқали аъзо бўлишингиз мумкин – https://www.facebook.com/groups/qorqmaymiz/?fref=nf\nБир неча кун ичида ижтимоий тармоқдаги “Қўрқмаймиз” гуруҳи сафларига қўшилаётганлар сони уч мингдан ошиб кетди. Бу эса мазкур ташаббуснинг демократик жараёнлар ривожида ҳамда сўз ва ифода эркинлиги тарафдорлари бўлган барча инсонларда зулмга қарши ўз муносабатларини изҳор қилишлари учун етарли журъатни шакллантиришда ғоятда муҳим аҳамият касб этишидан далолатдир.\nШунга қарамасдан, тилга олинган ташаббусга шубҳа билан қаровчилар ва маломат тошларини ёғдираётганлар ҳам талайгина. Қуйида акция ташаббускоридан бири Шухрат Бобожоннинг бундай хасадгўй ва маломатгўй шахсларга ёзган жавобини эътиборингизга ҳавола қиламиз.\nСўнгги 25 йилда минглаб ўзбеклар сиëсий қочқин сифатида Ўзбекистонни тарк қилди. Қани улар. Нега улар пассив. Айниқса 2005 йил Андижон исëнидан кейин. АҚШни ўзида минглаб ўзбекистонлик сиëсий қочқинлик олган. Меҳнат мухожирларининг сони эса миллионлардир.\nЛекин митингларда фақат қўлдаги бармоқ билан санайдиган даражада одамларни кўрамиз.\n2006 йилда Брюсселда ўтказилган митингдаги 100 кишидан фақат икки нафари ўзбек эди.\nТуркияда 40 минггга яқин ўзбек истиқомат қилади¸ лекин митинг бўлганда фақат 3 нафар ўзбек ўртага чиқади. Қани сиëсий фаолман “Эрк”¸”Бирлик” аъзосман деб мамлкатни тарк қилган ўн минглар¸ нега улар пассив. “Одам Ўзбекистондан чиқса қўрқмас бўлиб қолади” деган нотўғри гап.\nЎз юртидаги қафасни четга чиқиб ҳам ўзи билан кўтариб юрганлар қанча.\nМиясидаги ва юрагидаги қўрқув аждархосини четга чиқиб ҳам ўлдира олмаганлар ўзбеклар лак лак.\nСиëсий мухолифат фаолиман деб статус олиб қўйиб¸ писиб юриб Ўзбекистонга “киши билмас” бориб келаëтганлар қанча. Шунинг учун ўз қўрқмаслигини изхор қилганларга маломат қилманглар.\nБу маломат тагига яширинган ҳасад кўриниб¸ билиниб қоляпти.\nҚўрқмаслик¸ жасурлик ҳар доим ва ҳар қаерда яҳши. Қўрқоқлик эса доимо ëмон.\n“Фақат мен мухолифатман¸ фақат мен инсон ҳуқуқи фаолиман” дейдиганлар. Ëки “қўрқмаслиги” учун ҳар сафар тийин олишга ўрганиб қолганлар беҳаловат бўлишмасин.\nЕвтушенко айтганидек сиëсат барчага оид имтиëз. Шу жумладан чет элда юрганларга ҳам оид. Бу соҳани ҳали кимдир приватизация қилгани йўқ.\nҚилаëтган ишимиз ФЛЕШМОБ. Оддийгина битта қоғозга “Қўрқмайман” деб ëзиб расмингизни интернетга қўйинг тамом. Тошкентга саëҳат спекталидаги “ақлли” персонажга ўхшаб “кор қиладурму ë йўқми” деб донишмандлик қилиб кулгига қолманг.\nЭнг муҳими биз “Қўрқмаймиз”\nБугун сонимиз 3 мингга етди. 30 миллион халқ учун кўп эмас. Лекин кам ҳам эмас.\nБугун узатган қўлларимиз ҳавода қолмаганидан мамнунман.\nСизга чексиз ҳурмат билан\nОзодлик мухбири Ш¸Бобожоннинг Файсбукдаги саҳифасидан олинди


Қаззофийдан кейин: Ливияда бугун нималар бўляпти? | Azon.uz - Ахборот-таҳлилий портал\n2408 21:15 20.10.2021\n“Биз бутун дунёга Қаззофий инқилоб қўли билан ағдарилганини эълон қиляпмиз. Ливиядаги зулм ва диктатурага барҳам берилди”.\nЎтиш даври миллий кенгашининг юқори мартабали вакили Абдулҳофиз Гога 2011 йил 20 октябрда ана шу сўзлар билан Ливияда Муаммар Қаззофий ҳукмронлиги якунига етганини эълон қилган эди.\nАввалроқ, февраль ойида қўшни Тунисдаги воқеалардан илҳомланган ливияликлар 1969 йилдан бери мамлакатни бошқариб келаётган Қаззофийга қарши исён кўтарди. 2011 йил март ойида БМТ Ливиядаги халқаро кучларнинг ҳарбий операциясини маъқуллади, унинг мақсади биринчи навбатда тинч аҳолини ҳимоя қилиш эканлиги айтилди. НАТО қўшинларининг Қаззофийга содиқ кучлар билан кураши кейинчалик Қаззофий позициясини анча заифлаштирди.\nПрезидент қочиб кетди ва Ливия шимолида, пойтахт Триполидан 450 километр узоқликдаги Сирт шаҳрида яширинди. Қўзғолончилар қуршовида бўлган давлат раҳбари канализация қувури орқали қочишга ҳаракат қилди, лекин қўлга олинди ҳамда дарҳол ва шафқатсизларча қатл қилинди.\nҚаззофийни ағдариш сабаблари\nГерманиянинг Гамбург шаҳрида жойлашган Яқин Шарқ тадқиқотлари институтининг Ливия бўйича мутахассиси Хагер Алининг айтишича, Ливия аҳолисининг Қаззофий сиёсатидан норозилигининг асосий сабаблари биринчи навбатда ижтимоий ва иқтисодий вазият билан боғлиқ эди. Биринчидан, озиқ-овқат маҳсулотлари нархи баланд ва ёшлар орасида ишсизлик даражаси ҳаддан ташқари юқори бўлган.\nШунингдек, ливияликлар инсон ҳуқуқлари бузилишлари, жумладан, Триполида жойлашган Абу Салим қамоқхонасидаги қирғин текширилишини истаган. Бу қамоқхонада 1996 йилда юз берган қирғинда 1200 дан 1700 гача киши ўлгани айтилади.\nҚаззофий ағдарилганидан кейин умидлар катта эди. Бироқ ўша пайтда БМТ Бош котиби бўлган Пан Ги Мун ҳам “Ливия ва унинг аҳолиси учун очилган йўл тиканли ва қийинчиликларга тўла бўлади”, дея огоҳлантирган. У ливияликлар бирдам бўлиши ва ўзаро муроса қилиши кераклигини уқтирган эди.\nЛивиядаги фуқаролар уруши\nБироқ муроса ҳақидаги умидлар пучга чиқди: 2014 йилда мамлакатда фуқаролар уруши бошланди. Хагер Алига кўра, унинг сабаблари асосан Қаззофий яратган ҳокимият аппарати билан боғлиқ эди.\n“Ливия диктатори исёндан қўрқарди, шунинг учун юқори мартабали ҳарбий хизматчиларни ўзига боғлашга ҳаракат қилди, уларнинг оила аъзоларини катта лавозимларга тайинлади, – дейди Али. – У ўз ҳимояси учун чет эллик ёлланма аскарлардан фойдаланди, пастроқ мартабали ҳарбийларни ҳокимиятдан узоқроқ тутишга уринди. Бундай шароитда алоҳида гуруҳлар ўртасида рақобат бошланди ва бу ҳолат Қаззофий вафотидан кейин ҳам давом этди”.\nҚаззофийни ағдариш учун – муштарак истак атрофида тузилган иттифоқлар кейинчалик парчаланиб кетди. Ҳатто бир нечта сайловнинг ўтказилиши ҳам Ливиядаги турли гуруҳлар ўртасидаги зиддиятларни ҳал қилишга ёрдам бермади. “Бунинг сабаби шундаки, мамлакатда сиёсий мулоқотни ташкил эта оладиган фуқаролик жамияти йўқ эди”, – дейди Хагер Али.\nНатижада Ливия парокандаликка учради: давлат парчаланиб кетди. Тез орада мамлакатда иккита ҳукумат пайдо бўлди – бири Триполида, иккинчиси шарқдаги Тобрук шаҳрида.\nБу орада ўз манфаатларини ҳимоя қилиш ёки илгари суришга уринган ҳолда Ливиядаги фуқаролар урушига хорижий давлатлар, жумладан, Россия, Туркия, Миср ва Бирлашган Араб Амирликлари аралашди.\nТуркия Триполидаги ҳукумат билан музокаралар олиб борган ва келишувлар тузган бўлса, ўз навбатида Россия, Миср ва БАА Ливия миллий армияси бош қўмондони, фельдмаршал Халифа Хафтар билан боғлиқ Тобрукдаги муваққат ҳукуматни қўллаб-қувватлади. Россия Хафтарнинг тимсолида минтақадаги манфаатларини ҳимоя қилиш учун потенциал иттифоқдошини кўрди. Дарҳақиқат, қўмондон ҳарбий ёрдам эвазига Москвага Ливиянинг энергия бозорига, Тобрук ва Дерна нефт портларига киришни ваъда қилди.\nЎтган вақт мобайнида Ливия можаросини тинч йўл билан ҳал этиш бўйича кўплаб ташаббуслар кўтарилди. Бир неча БМТ махсус вакиллари урушаётган томонларни музокара столи атрофида йиғишга ҳаракат қилди. Ниҳоят бу 2020 ва 2021 йилларда Берлинда ўтказилган Ливия бўйича иккита конференция туфайли амалга ошди.\n2021 йил февраль ойида томонлар Абдул Ҳамид Дбайбани вақтинчалик бош вазир сифатида тан олишга келишиб олди. Унинг бошчилигида 2021 йил декабрда Ливияда президентлик ва парламент сайловлари ўтказилиши керак эди, лекин овоз бериш бир ойга кечиктирилди.\nЛивиянинг ҳал қилинмаган муаммолари\nЛивия бўйича эксперт Хагер Али таъкидлаганидек, бугунги кунда мамлакатда ҳал қилинмаган муаммолар кўп. Энг муҳимларидан бири – армияни ким бошқараётгани ҳақида аниқ маълумотнинг йўқлиги. “Бошқа томондан, Ливияда сайлов натижаларини тан олишдан бош тортиши мумкин бўлган бир нечта қуролли гуруҳлар бор, – дейди Али. – Бундай шароитда ҳокимият алмашиши жуда хавфли жараён”.\nСиёсий барқарорлик ва ташқи кучлардан мустақиллик ҳатто Муаммар Қаззофий вафотидан ўн йил ўтиб ҳам Ливия учун орзу бўлиб қолмоқда...\nБМТ Қаззофий Махсус Ливия НАТО\n225 11:05 03.12.2021\n362 11:15 02.12.2021\n468 19:00 01.12.2021\n1022 21:05 29.11.2021\n330 19:05 29.11.2021\nГутерриш: “Фаластин ҳудудларининг босиб олингани халқаро хавфсизликка таҳдиддир”\n375 10:14 29.11.2021


Россия бизни қандай кўришни истайди? – Тенг шерик ҳамкорми ёки мустабид ўлка? | Azon.uz - Ахборот-таҳлилий портал\nРоссия бизни қандай кўришни истайди? – Тенг шерик ҳамкорми ёки мустабид ўлка?\n5369 10:47 19.11.2021\nБугун Президентимизнинг Россияга ташрифи бошланади. Ташриф арафасида рус матбуотида ҳам, ўзимизнинг ижтимоий тармоқларда ҳам турли мунозараларга сабаб бўлаётган бир ҳолат пайдо бўлди: Россия аэропортларида Ўзбекистондан учиб борган фуқароларимизга муомала қўполлашган. Баъзилари аэропортларда ушлаб турилибди. Сабаб паспорт, рус давлат хизматчилари бизнинг йўловчилардан хорижга чиқиш паспорт ўрнига маҳаллий яшил паспорт талаб қила бошлашди...\nБу, албатта, давлатимиз раҳбари ташрифидан олдинги «совға». Кремль бизга ўз шартини нафақат очиқ айтаётир, балки пўписа ҳам қилаётир.\nМигрантлар - оғриқли нуқтамиз. Шуни кўра-била туриб шартини ўтказмоқчи бўлаётир. Шарт эса ҳаммамиз биладиган ЕОИИга тўлақонли аъзо бўлиш...\nПрезидент Мирзиёевнинг Москвага сафари деярли тўрт йил чўзилганининг сабаби ҳам эҳтимол шу. Тўғри, бу вақт орасида Москвада ўтган футбол бўйича жаҳон чемпионати очилишига, ундан сўнгра Ғалабанинг 75 йиллиги тадбирларига борилди, бироқ булар амалий ташриф эди.\nБу галги ташрифга ҳам узоқ тайёргарлик кўрилди. Ташриф олди Москвада бошланган таълим ва медиа форумларни кузата туриб, унинг мақоми давлат ёки камида расмий даражада бўлади, деб ўйлаган эдик.\nАммо расмий Тошкентнинг аввало ўз манфаатларини устун қўяётганини кўриб турган Путин командаси бу ташрифга ҳеч қандай мақом бермади.\nЧунки Ўзбекистон ҳозир ЖСТга кириш бўйича ҳаракатларни кенгайтирди. Ташқи ишлар вазирлигимиз деярли тинаётгани йўқ. АҚШ ва Европа давлатлари, Туркий тилли мамлакатлар билан музокаралар динамикаси ой сайин ўсмоқда. Бу, ўз ўрнида, Кремлга ёқмаяпти, албатта. Ва бўлаётган, бизга нисбатан қилинаётган ғалати муносабатларнинг асл сабаби шунда.\nЖСТга кирмай туриб ЕОИИга тўлақонли аъзо бўлиш Ўзбекистон учун қандай оқибатлар келтиришини ҳамма, жумладан, Кремлдагилар ҳам билади. Билиб туриб бундай мажбурлов, ўйин қилиш эса дўстнинг иши эмас.\nХуллас, россияпараст миллатдошларимизга айтар гапимиз шуки, ҳеч хавотир олманг, улар бизга ҳеч маҳал дўст бўлган ҳам, тенглик кўзи билан қараган ҳам эмас.\nМахсус Россия Ўзбекистон ЖСТ АҚШ ЕОИИ ТИВ\nХалқаро суд Арманистоннинг Озарбайжонга қарши даъвосини рад этди\n94 11:30 08.12.2021\nЖамол Қошиқчини ўлдиришда гумонланувчи Парижда ҳибсга олинди - ОАВ\n226 10:46 08.12.2021\nБухоро: қадимий мадрасага гўзаллик салони рекламаси ўрнатилган\n310 10:12 08.12.2021\n187 09:39 08.12.2021\nБААда дам олиш кунлари ўзгаради\n725 09:15 08.12.2021\nМинглаб фуқародан асоссиз айбловлар олиб ташланди, юзлаб фуқаро оқланди\n424 08:08 08.12.2021


Фрэнсис Бэкон (Лорд Веруламский) (1561-1626) | www.ziyouz.uz\nБош саҳифа ҲикматномаМумтоз файласуфлар ҳикматиФрэнсис Бэкон (Лорд Веруламский) (1561-1626)\nФрэнсис Бэкон (Лорд Веруламский) (1561-1626)\nИнглиз файласуфи Фрэнсис Бэкон 1561 йилнинг 21 январида Лондонда туғилди. У Англиянинг сиёсий ҳаётида кўзга кўринарли ўрин эгаллаган дворян оиласига мансуб бўлиб, отаси Николас Бэкон қиролича Елизаветанинг биринчи вазири ва муҳрдори эди.\nБэконнинг онаси – Анна Кук қирол Эдуард VI нинг тарбиячиси бўлиб хизмат қилган.\n1573 йилнинг баҳорида 12 ёшли Бэконни Кембриждаги Тринити коллежига таҳсил олиш учун жўнатадилар.\nФрэнсис Бэкон 16 ёшдан бошлаб инглиз дипломатлари таркибида бир неча йил Фарангистонда хизмат қилади. У ерда Фарангистон маданияти, илм-фанининг таниқли намояндалари билан танишади.\nБэкон 18 ёшида отасидан айрилади. 23 ёшида қиролича Елизаветанинг нуфузли аъёнларидан саналган амакиси лорд Берли кўмагида мамлакат парламентига сайланади.\nФ.Бэкон Англияга қайтгач, ҳуқуқ илмини ўрганишга киришади.\nУ ҳуқуқшунослик уюшмасининг раҳбари лавозимига тайинланади. Бэкон кенг миқёсдаги суд амалиётларини олиб боради ва ҳуқуқшунослик масалаларига доир асарлар ёзади. Бэконнинг суд жараёнидаги юксак маҳорати ҳамда суд ҳакамлари йиғилишидаги сўзамоллиги ва ақл-фаросати барчани ҳайратга солган. Ҳеч ким унингчалик аниқ, қисқа, залворли, айни дамда ўта маънодор гапиролмаган. У сўзлаётганда тингловчилар ҳар бир сўзни жон қулоқлари билан тинглаб, киприк қоқмай ўтиришган.\nБэкон 52 ёшида Англиянинг бош прокурори этиб сайланади.\n1617 йилдан эса қирол Яков I нинг муҳрдори бўлиб хизмат қилади. Кейинроқ лорд-канцлерлик мартабасига кўтарилади.\n1621 йилда Бэкон парламент томонидан фитначилик ва порахўрликда айбланиб суд қилинади. Суд Бэконга 40 минг фунт-стерлинг жарима солиш ва Тауэр қалъасига банди этиш ҳақида ҳукм чиқаради. Тўғри, икки кундан сўнг бу ҳукмнинг айрим бандлари бекор қилинган бўлса-да, аммо Бэконнинг давлат арбоби сифатидаги фаолияти буткул барҳам топади. Лордлар палатасининг ҳукмига мувофиқ у қирол саройига яқинлашмаслик ва 12 мил узоқликда яшашга маҳкум этилади.\nФайласуф ҳаётининг сўнгги йилларини бетоблик ва қашшоқликда ўтказади. 1626 йилнинг баҳорида у товуқ гўшти қор остида қандай сақланишини синаб кўриш учун уни қўллари билан қорга кўмади ва шу баҳона бўлиб, қаттиқ шамоллайди. Бир неча ҳафта хасталаниб ётгач, вафот этади.\nЮзаки файласуфлик инсон ақлини худосизлик сари етаклайди. Фалсафани чуқур ўрганиш эса одамлар идрокини динга йўналтиради.\nМен одамларни илм-фаннинг асл мақсадини ёдда сақлашга чақираман. Токи улар илм-фан билан ўз мансаблари, илмий баҳслар, ўзгаларни менсимаслик, шон-шуҳрат, шахсий манфаатлари ёки бошқа тубан мақсадлар учун эмас, балки бу билимлардан ҳаётга фойда ва манфаат етиши учун шуғуллансинлар.\nХудони инкор этувчи одам инсон зотидаги эзгуликни ҳам инкор этади.\nГарчи биз ерда яшаб, самога кўз тиксак-да, руҳимиз жисм қўрғонига бандидир. Шу боис банди руҳ ҳисобсиз алдамчи ва ёлғон тимсолларни қабул қилишга маҳкум.\nЭмпириклар (ҳиссий идрокни, тажрибани билимнинг бирдан-бир манбаи деб биладиган фалсафий таълимот намояндалари) чумолига ўхшаб фақат манба тўплаш билан овора бўладилар ва шу тўпламлардан фойдаланадилар. Ақидапарастларнинг (моҳияти текширилмай-нетмай қабул қилинаверадиган қоидаларга кўр-кўрона ишонувчиларнинг) ҳаракати эса ўргимчакни эслатади. Улар ўзлари учун тўр ясайдилар. Асалари эса бошқача йўл танлайди. У боғ ва далалардаги гуллардан бол йиғади. Тўплаган болини у уқуви ва мақсадига мослаб қайта ишлайди. Ҳақиқий фалсафанинг моҳияти ҳам шундай бўлмоғи даркор.\nТабиатни фақат унинг қонунларига бўйсуниш йўли билангина енгиш мумкин.\nБир нарсанинг асл моҳиятини билиш унинг сабабини билиш демакдир.\nИнсон – табиатнинг хизматкори ва шарҳловчиси.\nМоддият тиним билмайди, у мангу ҳаракатдадир.\nТасодиф баъзан кашфиётларни майдонга келтиради. Аммо шу тасодифнинг юзага чиқиши йилларни эмас, ҳатто асрларни талаб этади.\nФикр оламнинг чегараси ва ниҳоясини қамраб олишдан ожиз бўлса-да, лекин доимо зарурият туғилганда жуда узоқни кўра олади.\nОҳанрабонинг сеҳрли хоссаси ёрдамида тафаккурнинг моҳиятини очиб бериш мумкин. Оҳанрабо беҳисоб игналарни ўзига тортиб олади-ю, сира кучи камаймайди.\nТажриба – ҳақиқат гарови.\nОдатда майда ва арзимас нарсалар катта нарсалар ҳақида кўпроқ билим беради. Йирик нарсалар эса аксинча, кичик нарсалар ҳақида тасаввур беришга ожизлик қилиб қолади.\nКўнглини ёрувчи дўсти бўлмаган одам ўз юрагининг кушандасидир.\nФақат нафрат ва қўрқувгина зўравонлик қилишга мажбур этади.\nҚўрқувнинг ўзидан кўра қўрқинчлироқ нарса йўқ.\nТабиат устидан ҳукмронликни мўъжиза деб атаймиз. Аммо бу «мўъжиза» одатда бошимизга фақат кулфат ёғдиради.\nИнсон тафаккурига қанот эмас, балки уни қалтис сакраш ва парвоздан асровчи қўрғошин боғламоқ жоиз.\nМаккор одамлар илмни назар-писанд этмайдилар, соддадил одамлар ундан ҳайратга тушадилар, донолар эса илмдан фойдалана биладилар.\nБилимсизлик кучайгани сайин шубҳа-гумон орта боради.\nМутолаа инсонни билимдонлик сари, суҳбат топқирлик сари етаклайди. Ёзиш эса аниқликни таъминлайди.\nАввал шахсан ўзи ёвузликнинг барча сир-асрорларини тадқиқ этмаган софдил ва батартиб одам ҳеч қачон виждонсиз ва нодон одамларни қайта тарбиялай олмайди. Чунки тубан ва виждонсиз кишилар софдиллик ва батартибликни одамларнинг тажрибасизлиги ҳамда гўллиги оқибати деб тушунадилар.\nОдамлар бирор янгилик яратишдан аввал вақтдан ўрнак олишса, яхши бўларди. Чунки вақт энг буюк ўзгаришларни ҳам аста-секин, сездирмай амалга оширади. Акс ҳолда, ҳар қандай янгилик кутилмаган тасодифга айланиб қолади. Яна шуни айтиш жоизки, ҳар қандай янгилик доимо кимгадир бахт, кимгадир кулфат келтиради.\nЗўравонлик йўғрилган чоралар замирида ёвузлик ётади.\nБарча эзгу фазилатлар инсонни иллатлар исканжасидан халос этади, лекин фақат жасурлик фазилатигина инсонни тақдир ҳукмидан асраб қолишга қодир.\nИнсоннинг асл табиатини ёлғиз қолганда аниқлаш осон. Чунки айни шу дамларда у ўзидаги ясама хўжакўрсинлик ниқобини олиб ташлайди. Инсонни яна ғазаб отига минганда яхши билиб оласиз. Чунки у бу онларда ўз қоидаларини унутиб қўяди. Инсоннинг аслиятини янги шароитга тушиб қолганда билиб олса ҳам бўлади, чунки бундай дамларда унинг одатлари ўз кучини йўқотади.\nБахтдан лаззатланиш – буюк саодат. Бахтни ўзгаларга туҳфа этиш эса ундан ҳам буюкроқ эзгуликдир.\nДавлати камайишини истамайдиганларнинг харажати даромадининг ярмидан, давлати кўпайишини истовчиларнинг харажати эса даромадининг учдан бир қисмидан ошмаслиги керак.\nИнсон ўзи афзал кўрган нарсаларнинг ҳақиқатлигига кўпроқ ишонади.\n← Аввалги Аввалги Галилео Галилей (1564-1642 )\nКейинги → Кейинги: Филиппо Жордано Бруно (1548-1600)


20 октябр 2020, Тошкент вақти: 19:00\nССВ маълумотига кўра, Тожикистонда коронавирус юқтириб олганлар сони шу пайтгача 461 нафарга етган.\nЎзбекистон президенти Шавкат Мирзиёев 7 май куни ўз ҳукуматига гуманитар ёрдам сифатида Тожикистонга 144 та мобил тиббий контейнер жўнатиш ҳақида топшириқ берган. Коронавирусга чалинганлар жойлаштирилиб, муолажа этиладиган бу контейнерлар 8 май тонгидаёқ темир йўл орқали Душанбега етказилган. Бу ҳақда “Азия-Плюс” ахборот агентлиги хабар қилади.\nТожикистон пойтахтига келтирилган контейнерлар муваққат хастахона барпо этиладиган “Бофанда” стадионига йўлланади. Контейнерларда кўрпа-тўшакли кроватлар ва кондиционер ўрнатилган бўлиб, душ ва ҳожатхонага ҳам эга.\nЎзбекистоннинг Тожикистондаги элчихонаси ходимларига кўра, бу контейнерлар шифохоналар учун юкламани камайтиради.\nБундан ташқари, Мирзиёев Тожикистонга Мудофаа вазирлиги учоғи билан инсонпарварлик ёрдами йўллашни ҳам буюрган. Учоқ 8 май куни қўшни мамлакатга ўнта ўпканинг сунъий вентиляцияси аппарати, дори-дармон, тиббий ҳимоя халатлари, қўлқоплар ва респираторларни етказиб берди. Айни учоқда коронавирусга қарши кураш тажрибасига эга бўлган ўзбекистонлик саккиз нафар эпидемиолог ва вирусолог врач ҳам Душанбега етиб борди.\nТожикистон Соғлиқни сақлаш вазирлигидан маълум қилишларича, 7 май ҳолатига кўра, мамлакатда коронавирусга чалинганлар сони 461 нафарга етган. 12 киши инфекциядан нобуд бўлган.


Сўғд раҳбари: "Тожик ва қирғизлар ўртасидаги дўстлик беқарорлаштирувчи кучларга ёқмайди"\nТожикистон ҳеч кимга бир қарич ерини ҳам бермайди, дея баёнот берди 1 август куни Сўғд вилоят раиси Ражаббой Аҳмадзода Ҳўжандда бўлиб ўтган матбуот анжуманида.\n«Бизнинг тожик ва қирғиз халқлари ўртасидаги дўстликни мустахкамлаш борасидаги ҳаракатларимиз айрим беқарорлаштирувчи кучларга ёқмаяпти», -деди Аҳмадзода тожик-қирғиз чегарасида юз берган сўнги ҳодисаларга изоҳ берар экан.\nЭслатиб ўтамиз, чегаранинг Ворух-Оқсой участкасида вазият 22-23 июль кунлари кескинлашиб кетди. Махаллий аҳолининг участкада ўз давлатлари байроғини ўрнатишга уринишлари янги тўқнашувларга сабаб бўлди. Ҳар бир томон бу участкани ўз давлатига тегишли деб ҳисоблайди. Қурол ишлатилиши натижасида Тожикистоннинг бир фуқароси ҳалок бўлди, ҳар икки томондан камида 20 киши жароҳат олди. Тожикистон ва Қирғизистон раҳбарлари Исфарада 26 июль куни музокаралар олиб боришди, шундан сўнг Иссиқкўл соҳилларида давлат чегараларини демаркация қилинишининг муҳокамалари давом эттирилди.\n«Давлатимиз раҳбари баёнот бериб мақсадимиз дўстлик эканини, бироқ бир қарич еримизни ҳам ҳеч кимга бермаслигимизни таъкидлади. Биз Тожикистонга тегишли бўлган ҳар бир қарич еримизни ҳимоя қиламиз. Бироқ бизнинг дўстлигимизга раҳна солмоқчи бўлган айрим беқарорлаштирувчи кучлар ҳам бор», - дея таъкидлади Ражаббой Аҳмадзода. Унинг сўзларига қараганда, минтақада икки халқ дўстлигини мустахкамлаш йўлида тадбирлар ўтказиш юзасидан келишувга эришилди. Чегарадаги Исфара қишлоғининг 20 нафар аҳолиси Иссиқкўлда дам олди, 20 нафар қирғиз мактабининг ўқувчиси эса Сўғд вилоятидаги «Шохин» лагерига юборилди.\nСўғд вилоят раиси Тожикистон ўз чегараларида бузғунчилик қиладиган хар кимга қарши зарба беришга қодир эканини таъкидлаб ўтди. «Камчиликлар аста секин бартараф этилмоқда. Биз Ўзбекистон билан дўстона алоқаларни тикладик, шу каби муносабат Қирғизистон билан ҳам ўрнатилади», дея баёнот берди Ражаббой Аҳмадзода.\nТожик-қирғиз чегарасининг умумий узунлиги 976 км бўлиб, шундан бугунги кунга қадар 500 километри делимитация ва демаркация қилинган. Бахсли ҳудудлар чегаранинг 400 км.дан кўпроғини ташкил қилади, бунга Ворух-Оқсой ҳам киради. Совет вақтида хар икки республика ахолиси учун ер, яйлов ва сув ресурслари бўлган худудлар эндиликда республикалардан бирнинг мулкига айланган, ва ҳар бир республика фақат ўзининг фуқароларигина бу ерлардан фойдаланиш хуқуқига эга эканлигини айтиб, қўшниларни бу ҳуқуқдан маҳрум этиб келади. Демаркация қилинмаган ҳудудларда ер, сув учун ва чегарадан ноқонуний ўтишлар ва этник қарама қаршиликлар туфайли тез-тез можаролар юз бериб туради. Можаролар вақтида одамлар бир бирларига тош улоқтиришади, айрим ҳолларда қуролли тўқнашувга айланиб кетади.\nСовет Иттифоқи тарқалиб кетганидан сўнг хар икки республика чегараларни охиригача аниқлай олмади. Тожикистон ва Қирғизистон ўртасидаги чегараларни делимитация ва демаркация қилиш ҳукуматлараро комиссияси чегара линияларини аниқлаш борасида бирор бир тўхтамга келмаган. Чунки Тожикистон 1924-1927 йилларга оид ҳужжат ва хариталар асосида, Қирғизистон эса 1958—1959 ва 1989 йиллардаги ҳужжатлар асосида ишлашни таклиф қилмоқда. 1920-йиллар бошидаги харитада Ворух Тожикистон ССРнинг ички чегарасида жойлашган, бироқ 1950-йиллардаги харитада Ворух Қирғизистоннинг анклави ҳисобланади.\nЧегаралар демаркацияси масалалари бўйича музокараларга яқин манбаларнинг хабар қилишича, Қирғизистон Тожикистоннинг ҳозирги ҳудудларидаги 2,5 минг гектар ерга даъвогарлик қилмоқда. Ўз навбатида Душанбе расмийлари совет даврида Тожикистон ер ва яйловлари қирғиз қўшниларга ижарага берилганини айтиб келади, бунинг натижасида 143 минг гектарга яқин тожик ерини Қирғизистон ўзиники дея ҳисоблайди.


Тошкентда микроавтобус 12 йўловчиси билан КамАЗга урилди | Qalampir.uz\nТошкентда микроавтобус 12 йўловчиси билан КамАЗга урилди\nЖамият\t31 Июль 2019 18:52 3854\nБугун, 31 июль куни Тошкентда бир нечта автомобиль иштирокида йўл-транспорт ҳодисаси юз берди. Бу ҳақда Тошкент шаҳар ИИББ Матбуот хизмат хабар берди.\nЙТҲ Яшнобод тумани Оҳангарон шоссесида юз берган. “Кичик тараққиёт бизнес” МЧЖга тегишли 99-йўналишда ҳаракатланувчи Газель русумли микроавтобус ҳайдовчиси 34 ёшли Дилшод А. йўл четида турган 59 ёшли Рустам Б. бошқарувидаги КамАЗ юк машинаси билан тўқнашган. Кейин Газель ўз ҳаракатини давом эттириб, 24 ёшли Дониёр А. бошқарувидаги трейлерга урилган.\nЙТҲ вақтида Газелда бўлган 12 нафар йўловчи ва ҳайдовчи тан жароҳати олиб, шифохонага мурожаат қилган. Ҳодисада ҳеч ким ҳалок бўлмаган.\nҲозирда ЙТҲ сабаблари ўрганиляпти.\nТошкентда “Gentra” автомобили ЙТҲга учради ТИВ: Тюмендаги ЙТҲда икки ўзбекистонлик ҳалок бўлди Диққат! Пиёда ўлимига сабаб бўлган ҳайдовчи қидирилмоқда Самарқандда мудҳиш ЙТҲ: икки киши қурбон бўлди 35 яшар аёлнинг ўлимига сабаб бўлган ҳайдовчи топилди Президент кортежи ЙТҲга учради\n23 Январь 19:43 81555\n24 Январь 19:50 31655\n24 Январь 23:14 27834\n20 га яқин шифокор коронавирусни юқтириб олди\n23 Январь 15:24 25224\nБош вазирга видеомурожаат йўллаган оқсоқол дўппосланди\n23 Январь 20:08 24613


“Ўзбекистон почтаси” тадбиркорларни халқаро бозорга олиб чиқади – «Ўзбекистон телекоммуникация тармоқларини бошқариш Республика маркази» давлат унитар корхонаси\n“Ўзбекистон почтаси” тадбиркорларни халқаро бозорга олиб чиқади\nСўнгги пайтларда электрон савдо ҳажми улуши жаҳон миқёсида жадал юқорилаб бормоқда. Мамлакатимизда тадбиркорликка берилаётган имкониятлар миллий маҳсулотларни халқаро бозорга олиб чиқиш учун замин яратмоқда. Қолаверса, мамлакат ҳудудида ҳам онлайн саво платформаларини яратиш эҳтиёжи пайдо бўлмоқда. Натижада, Интернет орқали харид қилинган маҳсулотларни ўз вақтида, хавфсиз етказиб бериш хизматига талаб ошмоқда. Бунинг учун эса хизмат кўрсатувчи олдида зарур логистика инфратузилмасини яратиш вазифаси турибди.\nШуларни инобатга олган ҳолда, 2018 йилнинг 8 февралида “Ўзбекистон почтаси” АЖ да Ўзбекистон миллий почта оператори ҳамда Швейтсариянинг “ZOODEL” компанияси ўртасида ўзаро англашув Меморандуми имзоланди.\nМеморандум Ўзбекистонда тадбиркорлик соҳасида рақобатбардошликни ошириш, тадбиркорларнинг халқаро бозорларга кириб бориши ва “Ипак йўли” мамлакатлари (Хитой, Қирғизистон, Ўзбекистон, Қозоғистон, Россия Федерацияси, Арманистон, Озарбойжон, Грузия, Туркия, Ливан, Афғонистон, Эрон, Ироқ, Покистон) билан савдо-сотиқ ҳамкорлигини йўлга қўйшда муҳим аҳамият касб этади.\nМеморандумга мувофиқ, 2018 йилнинг биринчи ярмида Ўзбекистонда ZoodMall янги электрон онлайн майдончаси ишга туширилади ва бу орқали ишлаб чиқариш компаниялари ва диллерлар ўз молларини воситачиларсиз сотиш имкониятига эга бўладилар.\nБунинг учун миллий ва халқаро ишлаб чиқарувчиларнинг маҳсулотлари махсус мобил иловаларга жойлаштирилади;\nZoodMall орқали миллий маҳсулотларни eBay, AliExpress, Lazada, Cdiscount каби халқаро савдо майдончаларида сотилади. Натижада, Ўзбекистонда ишлаб чиқарилган маҳсулотлар ҳар куни жаҳон миқёсида юз миллионлаб харидорлар диққатига ҳавола қилинади.\nZoodMall компаниясининг МДҲ мамлакатлари бўйича Бош директори С.Мухамедалиевнинг сўзларига кўра, компания мобил иловасидан 300 миллиондан ортиқ халқаро харидор фойдаланади. Бу эса ўзбек тадбиркорларига хориж бозорларига осон чиқиш имконин беради. Бу жараёнда Ўзбекистон миллий почта оператори эса маҳсулотларни сифатли йетказиб беришни ўз зиммасига олади.\nШунингдек, томонлар ўзаро консултатив тажриба ва маълумотлар алмашиш, электрон тижорат соҳасида ўқувлар ташкил қилиш, бу йўналишдаги халқаро тадбирларда қатнашишда ҳамкорлик қиладилар.\nЭслатиб ўтамиз, 2018 йилнинг 22 январида қабул қилинган Ўзбекистон Республикаси Президентининг “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид давлат дастури тўғрисида”ги фармони асосида Ўзбекистон Республикаси Ахборот технологиялари ва коммуникацияларини ривожлантириш вазирлиги электрон тижорат соҳасида махсус ваколатли давлат органи этиб белгиланди.\n← Эски янгиликлар Technovation Uzbekistan ҳудудларга “ташриф буюради” 2017 йилги ўсиш суръатларида АКТ соҳаси пешқадам Сўнгги янгиликлар →


Мавзу: "Dron" - Terabayt.Uz\nHyundai компаниясига тегишли Genesis бренди Хитой бозорига чиқишини тантанали шоуга айлантиришга қарор қилди.\nАэропортдан дрон олиб ўтишга уринган йўловчи ушланди\n«Москва – Навоий» йўналишидаги йўловчи авирейс билан учиб келган фуқаро чегара божхона постининг кириш йўналишида «яшил» йўлак орқали ҳаракатланиб келаётганда божхона органларининг эътиборини тортади.\nТошкентда чегарадан дрон ёрдамида ўтказилган «Макаров» тўппончаси харидорлари ушланди (видео)\nПойтахтимизда яшовчи икки фуқаро Тошкент туманидан ўтувчи давлат чегараси яқинида дрон ёрдамида Қозоғизистондан контрабанда йўли билан юборилган ўқотар қуролларни сотиб олган вақтларида қўлга олинди.\nДронлар шоуси қайси вилоятда қай кунлари ўтказилади?\nЯнги йил байрами муносабати билан пойтахтимизда дронлар шоуси бўлиб ўтганидан хабарингиз бор. Юртимизнинг яна бешта ҳудудида 16 январга қадар шундай шоулар ўтказилмоқда.\nУлар рухсатнома олиш орқали тегишли давлат органи томонидан белгилаб берилган ҳудудларда, қирқ метргача бўлган баландликда, вазни уч килограммдан зиёд бўлмаган дрон ишлатишлари мумкин бўлади.\n«Калашников» дронлар ёрдамида янги сервисни ишга туширди\n«Калашников» дронлари йўл-йўлакай ҳудудни ҳаводан туриб лазерли сканерлайди ва рельефли харитасини яратади. Шунинг эвазига йўлда учраши мумкин бўлган тўсиқларни бемалол айланиб ўта олади.\nМотоциклга айланувчи дрон-трансформер атиги 37 доллардан сотиляпти\nҚурилманинг аккумулятори 3.7 вольт кучланишдаги 650 мА/соатлик ток сиғимига эга. Унинг тўла қуввати 8 дақиқа учишга ёки «мотоцикл» режимида 15 дақиқа юришга етади.\nДронни чегарадан яширинча олиб ўтмоқчи эди...\nЎзбекистон Республикаси қонунчилигига кўра, учувчисиз учадиган аппаратларни қонунга хилоф равишда олиб кириш, ўтказиш, олиш, сақлаш ёки улардан фойдаланиш бўйича жиноий жавобгарлик белгиланган.\nЎзбекистонда дронлардан фойдаланганлик учун ўн йилгача озодликдан маҳрум этишгача бўлган жазо турлари белгиланган. Шунга қарамасдан, айримлар ҳатто ноқонуний ишлар учун ҳам дрон ишлатиб кўрмоқда.\n«Калашников» концерни аллақачон REX-2 антидронини Удмуртияда лаборатория синовларидан ўтказиб кўрган. Мазкур қурилма сертификатланган ва эгаси учун хавфсиз, дея эътироф этилган.\nБожхоначилар ҳужжатда «ўйинчоқ» деб кўрсатилган дронни тўхтатиб қолишди\n«Термиз-Аэропорт» чегара божхона постига Халқаро Почта ва Курьерлик хизмати орқали фуқаро А.Б номига келган почта жўнатмаси холислар иштирокида божхона кўригидан ўтказилди...\nДронларни уриб туширувчи дрон-камикадзе яратилди!\nИшлаб чиқарувчи ушбу камикадзе дронини махсус хизматларга, ҳарбийлар ва квадрокоптерларга қарши курашувчи бошқа ташкилотларга етказиб беришни кўзда тутган.\nAmazon компаниясининг янгича онлайн-савдо стандартлари борасидаги саъй-ҳаракатлари туфайли буюртмалар дронлар ёрдамида «шу куннинг ўзида» эмас, балки «шу соатнинг ўзидаёқ» етказиб берила бошлагани...\nКучук-дрон япон шаҳрининг расмий рамзига айланди\nЯпониянинг Хонсю оролидаги Нара префектурасининг Китакацураги уездида Одзи деган кичкина шаҳарча жойлашган. Унинг умумий майдони атиги 7 квадрат километрни, аҳолиси эса тахминан...


Украиналик шахматчилар барча мусобақалардан четлатилди\n01:02 / 15.04.2016\nХалқаро шахмат федерацияси (FIDE) барча украиналик шахматчиларни мусобақалардан вақтинчалик четлатиш қарорини қабул қилди. Бу ҳақда федерациянинг расмий сайтида маълум қилинди.\nЛьвовда украиналик шахматчи Мария Музичук ва хитойлик Хоу Ифань ўртасида жаҳон чемпиони унвони учун беллашув бўлиб ўтган. Ғалабани хитойлик шахматчи қўлга киритган. Маълум қилинишича, Украина шахмат федерацияси беллашувни ташкил этиш учун FIDE билан ўз вақтида ҳисоб-китоб қилмаган.\nШу сабабли Украина шахмат федерациясига санкция киритишга қарор қилинди. Украиналик шахматчилар FIDE номи остида ўтувчи мусобақаларда, жумладан Европа ва жаҳон чемпионатларида иштирок эта олмайдилар. Украина шахмат федерацияси FIDE’нинг қарздорлар рўйхатига киритилди.


Latifa.uz — Қадим замонда подшоҳнинг ёнига аёнларидан бири югуриб келиб: — Шоҳим, ҳузурингизга дунёда энг машҳур фолбин кирмоқчи, - дебди. Шоҳ киритишни буюрибди. Фолбин саройга кириб айтибди: — Эй шоҳим, буюк лашкарбоши! Мен сизнинг бўлажак жангларингиз ва умуман келажак ҳаётингиз хақида фол очиб бераман. Подшоҳ жаллодни чақириб: — Бу фолбиннинг бошини танидан жудо қилинглар! - деб буюрибди. Жаллод буйруқни бажаргач, савол беришибди: — Шоҳим, нега фолбинни ўлимга ҳукм қилдингиз? Подшоҳ: — Бу аблаҳ фолбин ўзининг келажагини билмайди-ку, менинг келажагимни қаердан билсин! - деган экан.\nҚадим замонда подшоҳнинг ёнига аёнларидан бири югуриб келиб:\n— Шоҳим, ҳузурингизга дунёда энг машҳур фолбин кирмоқчи, - дебди.\nШоҳ киритишни буюрибди. Фолбин саройга кириб айтибди:\n— Эй шоҳим, буюк лашкарбоши! Мен сизнинг бўлажак жангларингиз ва умуман келажак ҳаётингиз хақида фол очиб бераман.\nПодшоҳ жаллодни чақириб:\n— Бу фолбиннинг бошини танидан жудо қилинглар! - деб буюрибди.\nЖаллод буйруқни бажаргач, савол беришибди:\n— Шоҳим, нега фолбинни ўлимга ҳукм қилдингиз?\n— Бу аблаҳ фолбин ўзининг келажагини билмайди-ку, менинг келажагимни қаердан билсин! - деган экан.


Муҳаммад Солиҳ: Қуролли кураш сўнгги чора « O'zbekiston ERK Demokratik Partiyasi\n01 July 2012 - 7:27\n– 22 йил давомида нима қилдингиз, деган хоинона дашномларга маъруз қилаётган ўзбек мухолифати аҳволини бир тасаввур қилинг. Бу зулмга қарши тинч йўл билан курашиш имконсиз эканини ва кутилган натижа бермаслигини биз ҳам кўрмаяпмизми? Кўряпмиз. Биз Каримов режимини зўравонлик билан ағдариш ниятимиз йўқлигини ҳеч қачон исбот қила олмадик. Биздан ҳеч биримиз бу зулмга қарши қўлга қурол олиб курашиш биз учун ҳалол деб ҳеч қачон ўртага чиққанимиз йўқ. Бугун ҳам ўртага чиқаётганимиз йўқ. Кучли ва қақшатқич зарбани Араб баҳори берди. Ва бу зарба дунё золимларига қарши қуролли мужодалани бир онда машруъ қилди, яъни легитим қилди, деди ЎХҲ раиси.\n– Биз Ўзбекистоннинг бугунги мавжуд ҳудудини, мавжуд конституциясини, қонунларини тан оламиз ва шу қонунлар асосида Ўзбекистонда янги адолатли режим ўрнатмоқчимиз. Диктатор режимини олиб, ўрнига ҳақиқий, конституция амал қиладиган режим ўрнатмоқчимиз. Биз ҳалифат эмас, конституциявий режимда яшашни хоҳлаймиз ва шу йўлда ҳаракат қияпмиз, деди Муҳаммадсолиҳ Обутов.\n– Менимча, мухолифат ўзининг дунёдаги имиджига жиддий ёндашмоғи лозим. Айнан шунинг учун мухолифат муқобил ҳукумат сифатида амал қила бошлаши муҳимдир. Хорижда яшаётган миллионлаб Ўзбеклар орасидан мухолифат ўзи учун молия, қишлоқ хўжалиги, банк, экология ва бошқа соҳалар бўйича мутахассисларини топиши ва мухолифатга жалб этиши керак. Мухолифат Ғарб давлатлари ва ўз халқига давлатни бошқаришга тайёр эканини исботлаб бериши керак, дейди профессор Синнотт.\n“Мусулмон давлатлари бизга ҳеч нарса бераётгани йўқ, афсус. Ҳомиймиз – бизни яратган Зот. Иккинчидан, ҳомийимиз бизнинг халқимиз. Манбамизни яна ортиқча очиқлашнинг ҳеч хожати йўқ менимча. Ҳозирча биз мана шу қурултой ўтказишга, 60-70 одамни чақиришга имкониятимиз етяпти ва келажакда имкониятларимиз кенгайишига умид қилиб қоламиз.”


18:18 / 16.06.2017 2768 pdf Ўқиш режими + -\nҲофиз ибн Ҳажар «Фатҳул Борий»да шундай деган: «Ушбу ривоятда (Умар ибн Хаттобнинг таровеҳ ҳақидаги амрлари келтирилган ривоятда) Убай ўқиб берган намознинг неча ракъатлиги айтилмаган. Бу борада уламолар турли фикрлар билдиришган. «Муватто»да Муҳаммад ибн Юсуфдан, у Соиб ибн Язиддан қилган ривоятда ўн бир ракъат дейилган. Буни бошқа санад билан Саъид ибн Мансур ривоят қилиб, қуйидагиларни қўшимча қилган: «Улар (саҳобалар) юзликларни* ўқишар эди. Узоқ қиёмда турилганидан ҳассаларга таяниб олишарди».\n* Еттита узун сурадан кейинги суралар. Оятлари юзтадан кўп бўлгани учун ҳам шундай аталган.\nМуҳаммад ибн Наср Муҳаммад ибн Исҳоқнинг санади орқали Муҳаммад ибн Юсуфдан қилган ривоятда ўн уч ракъат деган.\nАбдурраззоқ бошқа санад билан Муҳаммад ибн Юсуфдан қилган ривоятда йигирма бир ракъат деган.\nМолик Язид ибн Хусойфанинг санади орқали Соиб ибн Язиддан қилган ривоятида йигирма ракъат деган. Бу витр намозидан ташқаридир.\nЯзид ибн Рувмондан ривоят қилинади: «Одамлар Умарнинг даврида йигирма уч ракъат ўқишарди».\nМуҳаммад ибн Наср Атонинг санади орқали қилган ривоятда: «Уларнинг Рамазонда йигирма ракъат (таровеҳ) ва уч ракъат витр ўқигани кўрганман», деган.\nҲолатнинг ҳар хиллигини ҳисобга олиб, юқоридаги ривоятларни жамлаш мумкин. Бу ракъатларнинг сони қироатнинг узун-қисқалигига қараб ҳар хил бўлган бўлиши ҳам мумкин. Узун қироат қилинганида ракъатлар камайган, қисқа ўқилганда эса аксинча бўлган. Довудий ва бошқалар шуни таъкидлашган.\nБиринчи адад «Саҳиҳи Бухорий»да ривоят қилинган Оиша розияллоҳу анҳонинг ҳадисларига мувофиқдир.\n«У Оиша розияллоҳу анҳодан: «Расулуллоҳ соллаллоҳу алайҳи васалламнинг Рамазондаги намозлари қандай эди?» деб сўраган экан, у шундай дебди: «Расулуллоҳ соллаллоҳу алайҳи васаллам Рамазонда ҳам, ундан бошқа вақтда ҳам ўн бир ракъатдан зиёда қилмас эдилар: тўрт ракъат намоз ўқир эдилар. Уларнинг гўзаллигию узунлиги ҳақида асти сўрама. Сўнг яна тўрт ракъат ўқир эдилар. Уларнинг гўзаллигию узунлиги ҳақида асти сўрама. Кейин эса уч ракъат ўқир эдилар. Мен: «Эй Аллоҳнинг Расули! Витр ўқимай туриб ухлайсизми?» десам, у зот: «Эй Оиша! Кўзларим ухлайди, аммо қалбим ухламайди», деганлар».\nМуҳаммад ибн Наср Довуд ибн Қайснинг санади билан ривоят қилган ҳадисда шундай деган: «Абон ибн Усмон ва Умар ибн Абудулазизларнинг амирлигида – яъни Мадинада – одамларнинг ўттиз олти ракъат (таровеҳ) ва уч ракъат витр ўқиганини кўрганман. Молик айтади: «Бу бизни наздимизда қадимдан қилиб келинган иш. Бир юз неча йилдан бери шунга амал қилинмоқда». Алий Заъфароний Шофеъийдан ривоят қилади: «Одамларнинг Мадинада ўттиз тўққиз ракъат, Маккада эса йигирма уч ракъат (таровеҳ) ўқиганини кўрганман».\nИбн Абу Шайба Ибн Аббосдан заиф санад билан ривоят қилади: «Расулуллоҳ соллаллоҳу алайҳи васаллам Рамазонда йигирма ракъат ўқир эдилар». Бу ривоят Оиша розияллоҳу анҳонинг икки саҳиҳ китобда («Саҳиҳи Бухорий» ва «Саҳиҳи Муслимда») келган ҳадисига зиддир, чунки у киши Набий соллаллоҳу алайҳи васалламнинг тундаги ҳолатларини бошқалардан кўра яхшироқ билган».\nСизлар билиб олишингиз учун уламоларнинг таровеҳ ҳақидаги сўзларини, унинг ракъатлари ададини келтирдим. Шу ўринда айтмоқчи бўлган нарсам шуки, ўзларини илмга мансуб деб билган айрим кимсалар одамларни икки саҳиҳ китобда келган ривоятга амал қилишга мажбур қилмоқчи бўлишади. Йигирма ракъат ўқиганларни қоралаб, зиёда қилса ҳам, камайтирса ҳам зиёни йўқ бўлган нафл ибодатда одамларини турли ихтилофга солишади. Ушбу масаладаги фиқҳий ҳукм эса сенга етиб келган саҳиҳ далилга амал қилиб, қолганларнинг ишини таъна қилмасликдир. Бу (таровеҳни йигирма ракъат ўқиш) илмни Расулуллоҳ соллаллоҳу алайҳи васалламгача уланган силсиладан – ота-бобосидан олиб келаётган, кенгчилик берилган ушбу ишдан бохабар Мадина аҳлининг амалидир. Санади заиф ҳадисга мен «Шуъабул маҳабба»да зикр қилган шартлар асосида «фазоилул аъмол» учун (фазилатли амаллар учун) амал қилиш мумкин*.\n* Заиф ҳадисга фазилатли ишларда, мавъизада, қиссаларда, тарғиботда, ёмонликдан қайтаришда ва шунга ўхшаш нарсаларда амал қилса бўлади.\nЖумҳур уламолар: «Агар заиф ҳадис фазилатли амалларга хос бўлса, унга амал қилиш мустаҳабдир», дейдилар. Лекин унга амал қилишнинг учта шарти бор. Ҳофиз ибн Ҳажар мазкур учта шартни қуйидагича ифода қилади:\nа) санаддаги заифлик жуда ҳам кучли бўлмаслиги керак;\nб) ўша ҳадиснинг маъноси шариатда амал қилиниб турган бир аслга мувофиқ бўлиши керак;\nв) санади заиф ҳадисга амал қилиш билан бирга, уни собит деб эътиқод қилмаслик керак, балки «эҳтиёт шарт» деган тушунчада бўлиш лозим. («Мусталаҳул ҳадис», шайх Муҳаммад Содиқ Муҳаммад Юсуф роҳимаҳуллоҳ).\n17:30 / 16.06.2017 2948\n17:15 / 17.06.2017 2426\n2572 23:36 / 07.06.2017\n3081 17:20 / 01.06.2017\nРамазон манзаралари (Тўртинчи бағишлов)\nМоҳи Рамазоним, сен нафақат бошимизга соябонсан, балки Аллоҳ берган ҳозиқ табибимиз ҳамсан. Сен нафақат руҳимизни, балки жисмимизни ҳам даволайсан. Руҳимиз давоми...\n2347 11:41 / 13.06.2017\n3422 14:48 / 30 март


Қозоғистонда ўткир ва оғриқли мавзуларни кўтарувчи Стан ТВ студияси расман ёпиб қўйилди - BBC O'zbek\nҚозоғистонда ўткир ва оғриқли мавзуларни кўтарувчи Стан ТВ студияси расман ёпиб қўйилди\nҚозоғистондаги видеоянгиликлар тайёрловчи Стан ТВ интернет порталининг нашриёти бўлмиш Стан продакшн студияси маҳкама қарори билан тўхтатиб қўйилган.\nОлма ота шаҳар ихтисослаштирилган иқтисодий маҳкамаси Стан Продакшн студияси биносида ҳаво ҳарорати меъёридан ошиқ ва бино тепасига ўрнатилган сунъий йўлдош антенналари аҳолига зиён келтирмоқда деб топган.\nВидео портал масъуллари маҳкама қарори видео порталнинг касбий фаолияти билан боғлиқлигини иддао қилишмоқда.\nСтан ТВга бўлаётган босимлар ҳақида Варшавада ўтаётган ОХҲТнинг йиллик йиғинида ҳам сўзланган.\nҚозоғистонда мустақил оммавий-ахборот воситаларига нисбатан ҳукумат томонидан босимлар тез-тез кузатилиши айтилади.\nСтанТВ портали юристи ушбу қарордан норози эканлигини ва маҳкама қароридан юқори инстанцияга шикоят қилишини билдирди.\n“Офисимиз жойлашган уйнинг тепасида ўрнатилган антенналарни ишлатмаслик ҳақидаги қарордан норозимиз. Ушбу антеннани ишлатишимиз борасида бизга бўлаётган шикоятлар ўринсиздир. Студия фаолиятини тўхтатиш борасидаги қарорнинг қабул қилиниши ҳам тушунарсиз. Маҳкаманинг қарори реал ҳолатга жавоб бермайди”, - дейди компания юристи Наталя Сартбаева.\nКомпания раҳбарлари портал офисига бир неча давлат назорат идоралари текширишга келган кунданоқ ушбу амаллар компаниянинг касбий фаолияти билан боғлиқ эканлигини айтиб келади.\nВаршавада бўлиб ўтаётган ОХҲТнинг йиллик йиғинида Стан Продакшн компанияси директори Бауржан Мусиров халқаро жамоатчиликни Қозоғистонда мустақил матбуотга нисбатан босимдан яна бир бор огоҳ этди.\n“Текширувлар бошланган бир вақтнинг ўзида бизнинг баъзи журналистларимизга ўзларини махсус хизмат ходимлари дея таништирган одамлар томонидан дўқ-пўписалар бўлди. Бу нарса Қозоғистонда журналистика билан шуғулланиш хавфли бўлиб бораётганини англатади”, - дейди Бауржан Мусиров.\nСтанТВ асосан Қозоғистон ва Қирғизистонда тезкор янгиликлар етказиш ва таҳлилий репортажлар тайёрловчи видео портал ҳисобланади.\nПортал материаллари ўзининг мустақил қарашга эга эканлиги билан ажралиб туради.\n2010 йилнинг апрел ойида, ҳали Бакиев қудратда бўлган кезлар, ушбу видео порталнинг Бишкекдаги офис техникалари Қирғизистон Молия полицияси томонидан муҳрлаб қўйилган эди.\nНазорат органи СтанТВ лицензияга эга бўлмаган техникаларни ишлатмоқда дея айб қўйганди.\nКузатувчилар СтанТВ кўтараётган ўткир ва оғриқли мавзулар ҳукмрон доираларга ёқавермаслигини таъкидлашади.\n“Стан ТВ ўткир мавзуларни кўтара олиши билан ажралиб туради. Қозоғистон ғарбидаги нефтчиларнинг иш ташлаши, инсон ҳуқуқлари, коррупцион ҳолатларни каби ҳукумат учун ноқулай бўлган мавзуларни ёритади. Албатта бу нарса раҳбариятга ёқмайди”, - дейди Қозоғистон “Озод” умум социал-демократик партияси бош котиби Амиржан Қўсанов.


Бокс. Ўзбекистон чемпионати финалларини матнли трансляция орқали кузатиб боринг!\n7 ноябрь, 2020, 11:26\nТеглар:Бокс Ўзбекистон | Финал\nСаҳифани янгилаб туриш орқали сўнгги воқеалардан бохабар бўлиб туришингиз мумкин.\n14:32: Шунинг билан Ўзбекистон чемпионати финалидан амалга оширган матнли трансляциямиз ўз якунига етди. Ушбу трансляцияни Абдулвосид Валихонов матнли трансляция тарзида эътиборингизга ҳавола этди.\n14:31: Жаҳонгир Зокиров беллашувга келмаганлиги сабабли Лазизбек Муллажонов ўз вазнида Ўзбекистон чемпиони деб эълон қилинди.\n14:29: 91 кгдан юқори бўлган супероғир вазн тоифаси жангчилари ўртасидаги финал бошланмоқда. Лазизбек Муллажонов - Жаҳонгир Зокиров баҳси.\n14:18: Жанг якунланди. Ҳа, ҳақли равишда Мадиёр Саидраҳимов - 91 кггача бўлган вазн тоифасида Ўзбекистон чемпиони!\n14:13: Иккинчи раунд ҳам Мадиёрнинг устунлигида ўтди. У номдор рақибини анча оғир зарбалар билан сийлаяпти.\n14:09: Мадиёр Саидраҳимов биринчи раундни ўз ҳисобига ёздириб қўйди.\n14:06: 91 кггача вазн тоифасидаги финалда Санжар Турсунов ва Мадиёр Саидраҳимов баҳс олиб боради.\n13:54: Жанг якунланди. Ҳакамларнинг якдил қарори билан Дилшод Рўзметов 81 кггача бўлган вазнда Ўзбекистон чемпиони!\n13:50: Иккинчи раундда Рўзметов тажрибасини кўрсата олди.\n13:46: Биринчи раундда тенглик. Ҳар икки боксчи зарбалар алмашиб олмоқда. Собуров фаол бўлишга ҳаракат қилмоқда.\n13:41: 81 килограммгача бўлган вазн тоифасидаги финал баҳси Дилшод Рўзметов ва Темурхон Собуров ўртасида кечади.\n13:32: Аслановнинг секунданти жангни давом эттиришдан бош тортди. Саиджамшид Жафаров - 75 кггача бўлган вазн тоифасида Ўзбекистон чемпиони!\n13:30: Биринчи раунд жуда пассив ўтди. Ҳакам раунд давомида боксчилардан бунинг учун очко ҳам олиб ташлади.\n13:25: 75 кггача бўлган вазн тоифасидаги финал Саиджамшид Жафаров ва Одилжон Асланов ўртасида кечади.\n13:07: 69 кггач бўлган вазн тоифасида Бобоусмон Ботуров ғолиб деб топилди.\n13:07: Учинчи раунд анча тенг курашларда кечди.\n13:03: Иккинчи раундни бемалол Йўлдошев ҳисобига ёзиб қўйсак бўлади. Зарбалар салмоғи анча юқори.\n12:58: Биринчи раундда Йўлдошев анча фаол ҳаракат қилди. Зарбаларни жавобсиз қолдирмаяпти. Ботуровнинг очиқ жангига яхши туриб бера оляпти.\n12:51: Навбатдаги жанг 69 кггача бўлган вазн тоифасида ўтказилади. Рингга Бобоусмон Ботуров ва Жавлонбек Йўлдошев таклиф этилади.\n12:42: Абдумалик Ҳалаков - 60 кггача бўлган вазн тоифасида Ўзбекистон Чемпиони.\n12:41: Учинчи раундда очиқ жанг ҳам кўрдик. Ким ғолиб бўлади?\n12:37: Иккинчи раунд ҳам нисбатан тенг курашлар остида кечди. Ҳамон Ҳалаков ринг бўйлаб тезкор ҳаракатларни амалга оширяпти. Шунқор Абдурасулов эса вазиятларни пойлаяпти.\n12:32: Биринчи раунд жанг номига мос тарзда ўтди. Ҳалаков оёқ ҳаракатларида жуда чиройли ҳаракат қилмоқда. Ринг бўйлаб тингани йўқ. Шунқор Абдурасулов эса дастлабки раундни бироз тежамкор ўтказди.\n12:29: Марказий жанг бошланди!\n12:26: Навбат 60 кггача бўлган боксчиларга. Рингга Шунқор Абдурасулов ва Абдумалик Ҳалаков таклиф қилинади.\n12:17: Ҳакамларнинг якдил қарори билан Миразизбек Мирзаҳалилов ғолиб деб эълон қилинди. У 57 кггача бўлган вазнда Ўзбекистон чемпиони!\n12:16: Жанг якунланди. Ҳакамлар қарорини кутамиз.\n12:12: Иккинчи раундда Хуршидбек тажрибали рақиби манзилига бир нечта кучли зарбалар йўллай олди. Учинчи раунд ҳал қилувчи мақомда ўтади.\n12:08: Миразизбек Мирзаҳалилов биринчи раундни тажриба эвазига анча яхши ўтказди. Керакли жойда тўхтай олди, керакли жойда серияли зарбалар йўллади. Хуршидбек ҳам бўш келмай, тенгма-тенг жанг олиб боришга ҳаракат қилди.\n12:02: Навбат 57 кггача бўлган боксчиларга. Миразизбек Мирзаҳалилов - Хуршидбек Расулжонов баҳси бошланмоқда.\n11:56: Энг енгил вазн тоифасида аёллар ва эркаклар ўртасидаги Ўзбекистон чемпионати совриндорларининг тақдирлаш маросими бўлиб ўтмоқда!\n11:52: Жанг якунланди. Ҳакамларнинг бир овоздан чиқарган қарори эвазига Мироншоҳ Ибрагимов ғолиб деб эълон қилинди. Бухоролик боксчи 52 килограммгача бўлган вазн тоифасида Ўзбекистон чемпиони.\n11:48: Иккинчи раундда Шаҳзод Музаффаров бироз вазиятни тенглаштирди. Сўнгги раундда барчаси ҳал бўлади.\n11:44: Биринчи раундда Мироншоҳ Ибрагимовнинг зарбаларида аниқлик кўпроқ бўлди. Мироншоҳ Ибрагимов ҳам яхши жанг олиб бораётганини таъкидлаб ўтиш жоиз.\n11:39: Навбат 52 кггача бўлган боксчилар финалига. Қизил бурчакда Мироншоҳ Ибрагимов, кўк бурчакда эса Шаҳзод Музаффаров жанг олиб боради.\n11:37: Кутилганидек Нодиржон Мирзааҳмедов - 49 кггача бўлган вазн тоифасида Ўзбекистон чемпиони!\n11:36: Учинчи раунд ҳам бироз тенг курашлар билан ўтди. Ҳакамлар қарорини кутамиз.\n11:32: Иккинчи раундда ҳам қизил бурчакда ҳаракат қилаётган Мирзааҳмедов рақибини ринг бўйлаб таъқиб қилиб борди. Ишжанов эса қарши зарбаларни пойлаяпти. Учинчи раундда фаолроқ ҳаракат қилмаса, ғалаба рақиб томонига ўтиб кетиши тайин.\n11:29: Биринчи раунд деярли тенг кураш остида кечди. Нодиржон бироз фаолроқ ҳаракат қилгандек!\n11:24: Ассалому алайкум, азиз бокс ихлосмандлари. Нодиржон Мирзааҳмедов ва Иброҳим Ишжанов дастлабки финалчилар. Улар 49 килограммгача бўлган вазн тоифасида баҳс олиб боради. Бошладик!


НИШОНДА КОЛЛЕЖ БАЛАНСИДАГИ БИНО МУҲТОЖЛАРГА УЙ СИФАТИДА БЕРИЛГАН. БУ ЕРГА КЎЧИБ ЎТГАНЛАР ЭСА ШАРОИТ ЙЎҚЛИГИДАН НОРОЗИ\nМуаммо устига муаммо\nҲар қандай адолатли давлат, инсонпарвар жамият биринчи навбатда эҳтиёжманд, ижтимоий ҳимояга муҳтож, ногиронлиги бўлган кишиларга кўмак кўрсатишга, уларни ижтимоий қўллаб-қувватлашга ҳаракат қилади.\nБугун мамлакатимизда олиб борилаётган ислоҳотлар туб замирида ҳам ана шу ҳақиқат мужассам. Буни Президент ва ҳукумат томонидан қабул қилинган бир қатор фармон ва қарорлар ижроси доирасида барча ҳудудларда эҳтиёжманд, кўп болали, ногиронлиги бўлган, боқувчисини йўқотган фуқароларнинг уй-жой билан таъминланаётгани, уларга тизимли равишда моддий ёрдам кўрсатилаётгани мисолида ҳам кўриш мумкин.\nВилоятимизда ҳам сўнгги йилларда кўплаб ана шундай оилалар уй-жой билан таъминланди. Албатта, йиллар давомида ижарада ёки яшаш учун шарт-шароити бўлмаган жойларда қийналиб кун кечирган бундай инсонларнинг замонавий, шинам хонадонларга эга бўлганидаги қувончини ифода этиш қийин.\nБироқ айрим масъуллар томонидан бу борада ишлар хўжакўрсинга, бугун ўтсин, эртага бир гап бўлар, қабилида амалга оширилаётгани ҳам бор гап.\nМисол учун, ўтган йили Нишон туманида ҳам ҳудуддаги касб-ҳунар коллежларидан бирининг ётоқхонаси бўлган бино таъмирланиб, ногиронлиги бўлган ҳамда боқувчисини йўқотган оилаларга топширилган эди. Кейин ҳокимлик оғзаки келишув асосида ўша бинони таъмирлаган тадбиркорга келишилган пулни бермасдан, икки ўртада можаро келиб чиққани, воқеа тафсилотлари республика нашрларида ҳам ёритилгани кўпчиликнинг ёдида бўлса керак.\nАммо биз қаламга олган мавзу ҳамон пулини ололмай, жонсарак юрган тадбиркор ёки унинг иддаоларини рад этишдан чарчамаётган "катта"лар эмас, балки не-не орзу- ҳаваслар ила шу уйга кўчиб кирган, бугун эса бу ердаги абгор шарт-шароитларни кўриб, "Аввалги турмуш тарзимизнинг нимаси ўзгарди?" деган саволга жавоб топа олмаётган хонадон соҳибларининг дарду ташвишлари хусусида.\nРост-да. Бу инсонлар кўп йиллар давомида қийналиб яшашган. Давлат томонидан ўзларининг уй-жой билан таъминланишини эшитиб, қувончдан бошлари осмон қадар юксалган. Кейин туман ҳокимлиги, алоқадор корхона ва ташкилотлар масъуллари, жамоатчилик вакиллари иштирокида ноғораю карнай-сурнайлар овози қалбларга завқ-шавқ бағишлаган катта тадбирда уларга янги хонадон калитлари байрамона топширилган. Хоналарда телевизор, мебель борлигини кўриб, миннатдорлик ҳиссидан кўзларига ёш келган. Кейин эса...\n- Тўртта фарзандим бор, - дейди шу уйдаги хонадонлардан бирига кўчиб келган Феруза Мирзаева. - Кўчиб келган кунимиз айниқса, хонадаги чиройли стол-стулларни кўриб, кўзларимга ишона олмагандим. Фарзандларимнинг қувончини айтмайсизми? Ҳокимлик масъуллари уйимизга кириб, табриклашди. Болаларим билан катта стол атрофида ўтириб, чой ичдик. Бу жараённи видеога олишди. Тадбирдан бир неча кун ўтиб, қандайдир ташкилот ходимлари келиб стол-стулларни, яна бир қанча буюмларни олиб кетишди. Булар ўша пайтда раҳбарлар кўриши учун қўйилган эканмиш. Майли, бировники экан, олиб кетишсин, розиман, лекин бундай кўзбўямачиликнинг кимга кераги бор? Очиғи, болаларимнинг мана шундай ишларга гувоҳ бўлганидан ачиндим.\nУй топширилган вақтда хонадонларда зарур маиший буюмлар бўлгани, бир неча кундан сўнг эса олиб чиқиб кетилганини шу ерда яшаётган, 2-гуруҳ ногиронлиги бўлган Маҳлиё Сувонова ҳам тасдиқлайди.\n- Бизнинг уйда катта телевизор қўйилган эди, - дейди у. - Кўчиб келганимиздан бир неча кун ўтиб "райсабез"дан одам келди. Телевизорни вақтинчалик қўйгандик, бу ташкилотники, олиб кетишимиз керак, деди. Аввалига ишонмадим, Президентимиз бизларга берган, бермайман, дедим. Ноилож қайтиб кетишди, лекин яна қайта-қайта келаверди. Охири безор бўлганимдан бериб юбордим.\nАммо аҳолининг ташвиши уйдаги маиший буюмларнинг олиб кетилгани эмас, балки бу ерда яшаш учун зарур бўлган оддий шарт-шароитларнинг ҳам йўқлигидан.\n- Касаллик сабаб шу ҳолга тушдим, - дейди 2-гуруҳ ногирони Қоржов Турсунқулов. - 10 йил ичида иккита оғир операцияни бошдан ўтказдим. Дори-дармондан орттириб, уй-жой қура олмадим. Тўрт фарзандим бор. Турмуш ўртоғим ҳам ишламайди. Давлатимиз бераётган 500 минг сўмдан кўпроқ ногиронлик нафақасига қараб қолганмиз. Бизга шу ердан икки хонали хонадон ажратишганида жуда хурсанд бўлгандим. Аммо ёлчийдиган жой эмас экан. Бир йил ичида бутунлай таъмирталаб бўлиб қолди. Бу ҳам майли, бинода зарур коммунал тармоқлардан фақатгина электр энергияси бор, холос. У ҳам таъмирлаш жараёнида жуда сифатсиз сим қўйилгани учунми тез-тез "авария" ҳолатига тушиб, ўчиб қолади. Сув йўқ, газ йўқ, иситиш тармоғи йўқ. Ҳозирдан хоналаримиз совиб кетди, қишда қандай жон сақлаш ҳақида ўйлаяпмиз. Шунча хонадонга бино орқасидан битта ҳожатхона қурилган. Ичимлик суви масаласи ҳам доим жанжалли. Чунки ҳовлида битта ҳовуз бор. Ҳаммамиз пул қўшиб, бир машина сув сотиб олишимиз ва кейин ундан тенг фойдаланишимиз керак. Бунга ҳамма ҳам рози бўлавермайди.\nХонадон соҳибларининг айтишича, ҳокимлик мутасаддилари ҳамма ишни фақат ҳисобот учунгина қилишган.\nҲақиқатан ҳам, уйнинг биринчи подъездидаги икки-учта хонадон бинойидек таъмирланиб, ҳатто ювиниш хоналарида ванна ва раковиналар, бошқа сантехника воситалари ўрнатилган. Афтидан бу хонадонлар юқоридан келадиган катталарга кўрсатиш учун мўлжалланган бўлса керак. Қолган хонадонларга эса бундай жиҳозлар умуман қўйилмаган. Бино орқасида иситиш "котёл"и бор, аммо бу мосламага ҳатто олов ёқиш учун туйнук, сув солиш учун идиш ўрнатилмагани, тармоқнинг ўзи йўқлиги аслида ҳам уни ишлатиш мақсади бўлмаганидан дарак бериб турибди.\nХўш, бинодаги камчиликлар бартараф этиладими? Қишда аҳолининг уйни иситиши учун қандай чоралар кўрилмоқда?\nШу каби саволлар билан туман ҳокимлиги мутахассиси Исмат Мейлиевга мурожаат қилдик. Мутасадди бинодаги камчиликлар, у ерда яшаётган оилаларни қийнаётган коммунал муаммоларни тан олган ҳолда, айни пайтда уларни бартараф этиш бўйича ҳеч қандай чора-тадбирлар режаси мавжуд эмаслигини ҳам таъкидлади.\nЯнги уй-жой билан таъминланганлардан яна бири, 2-гуруҳ ногирони Гулнор Раҳматованинг айтишича эса, бинони ўзлари таъмирлаб, зарур шарт-шароитларни яратайлик, деганда ҳам, бу уй уларнинг мулки эмас. Исталган вақтда бу ердан чиқариб юборилиши мумкин. Чунки, бино ҳали-ҳамон коллеж балансида. Қандай қилиб коллеж ётоқхонаси уларга доимий яшаш учун уй бўлиб қолади? Коллеж даъво қилгудек бўлса, иморатни қайтариб олишга ҳаққи бор.\n- Аввал шу ҳолга тушганим учун ҳам айтаяпман, - дейди у. - Онам иккаламиз йиллар давомида уйсиз сарсон-саргардон яшадик. Кўплаб мурожаатларимиздан сўнг 2010 йилда ҳокимлик мутасаддилари бир нечта оилалар қатори бизга ҳам Оқ олтин маҳалласи ҳудудидаги МТП гаражидан иккита хона ажратиб беришди. Жуда хароба хоналар эди. Лекин уйли бўлганимиздан чексиз хурсанд бўлиб, 10 йил давомида бор топган-тутганимизни у ерга сарфладик. Хоналарни ремонт қилдик, яхши эшик ва ромлар ўрнатдик. Уй орқасига мевали дарахтлар экиб, боғ яратдик. Кредит олиб, товуқ боқдик. Ҳозир ҳам 200 га яқин товуғим бор. Энди оғзимиз ошга етиб, одамдек яшаётган вақтимизда ҳокимлик биз яшаётган бинони ноль қийматда бир тадбиркорга бериб юборибди. У эса тезда бу ерни бўшатиб қўйишимизни талаб қилаяпти. Тўғри, ҳокимлик бизга ногиронлар учун мўлжалланган уйдан хонадон ажратди. Лекин эртага бу ердан ҳам қувиб чиқарилмаслигимизга кафолат борми? Шу боис ҳали янги хонадонга кўчиб ўтмадик. Эски жойимизда эса тадбиркор билан ҳар куни уруш-жанжал. Нима қилишга бошимиз қотган.\nҲа, суҳбатдошимизнинг эътирозида жон бор. Муаммони яшириб, уни вақтинча "ялтироқ қоғоз"га ўраб кўрсатганингиз билан у йўқ бўлиб қолмайди. Бироз муддат кўзга ташланмай турса-да, аслида баттар кучайиб муаммо устига яна муаммолар кўпайиб кетаверади. Афсуски, айрим раҳбарлар буни ҳали-ҳамон тушунмаяпти ёки тушунишса-да, шу усулни ўзига маъқул кўришаяпти. Буни Нишон тумани ҳокимлиги масъулларининг ногиронлиги бўлган ва боқувчисини йўқотган фуқароларни юқоридаги тартибда "уй билан таъминлаш"и мисолида ҳам кўриш мумкин.


Алепподаги қамоқхона исёнчилар қамалидан озод қилинди\n07 март 2021, Тошкент вақти: 04:02\nСурия исёнчилари бир йилдан зиёд вақт давомида қамоқхонани қамал қилиб келаётган эди.\nБугун эрталаб Суриянинг Алеппо шаҳридаги исёнчилар қамалида бўлган қамоқхонани ҳукумат кучлари эгаллади.\nҚароргоҳи Лондонда жойлашган Сурия инсон ҳуқуқлари маркази хабарига кўра, ҳукумат кучлари исёнчилар қамалини ёриб ўтиб, қамоқхона ичкарисига кирган.\nСурия режимига яқин бўлган иккита Ливан телеканали ҳам бу ҳақда хабар берди.\nБир неча минг маҳбус сақланаётган мазкур қамоқхонани исёнчилар 2013 йилнинг апрелидан буён қамал қилиб келаётган эди. Исёнчиларнинг сўнгги бир йил давомида қамоқхона ичкарисига кириш учун қилган бир нечта ҳаракатлари муваффақиятсиз якунланган.\nМаълумотларга кўра, 2011 йилнинг март ойида бошланган зўравонликлар оқибатида 162 мингдан зиёд киши ҳалок бўлган.


РЎЗА – СОҒЛИКНИ ТИКЛАЙДИ! » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / РЎЗА – СОҒЛИКНИ ТИКЛАЙДИ!\n14-05-2018, 21:13, admin\nДинимизда тақиқланган нарсаларнинг барчасида инсон соғлигига ёки жамиятга зарарлари бор. Аксинча, уларга ман этилмаган насаларда фойдалари жуда кўп. Дин устунларидан бири бўлмиш рўза ибодати ҳам инсон саломатлигига бу дунёда келтирадиган манфаатлари кўп бўлиши билан бирга, охират сармояси ҳамдир.\nРўза барча аъзоларни сақлайди. Унинг инсон саломатлигини мустаҳкамлашдаги фойдалари хусусида кўп ва хўб гапирилган. Рўза ошқозон ва ичакларни ортиқча "шлак”лардан тозалайди, ҳазм қилиш тизими маълум муддат дам олади.\nРўза парҳездан ҳам устун туради. Ичак ва йўғон ичакларида яллиғланиши бор беморлар рўзанинг фойдасини сезишади. Рўзада овқатланиш бир тартибга тушади.\nРўза нафс ва руҳни поклайди. Камбағал ва муҳтожларга меҳр кўрсатишни ўргатади. Баъзи бир ҳамкасбларимиз қанд, бўғим ва бошқа турли касалликларни даволашда рўзадан кенг фойдаланишган.\nИнсон организми асаб тизимига қараб турлича бўлади. Инсон танасидаги ортиқча вазн сабабидан ҳам касаллик сеза бошлайди.\nРўза нафақат соғликни сақлаш учун балки касалликларни даволаш учун ҳам ўта зарурлиги аллақачон илмий исботини топган даво усулидир.\nҲозирги кунда беморларни очлик йўли билан даволаш тиббиётда кенг қўлланилмоқда. Мазкур илмий тадқиқотлар натижасида рўза ҳозирда энг кўп тарқалган дардларга даво экани, киши доимо саломат бўлай деса, ҳар йили 28-30 кун ихтиёрий оч қолиши зарурлиги таъкидланган.\nРўзага оид ушбу ҳақиқатлар бундан 14 аср аввал Пайғамбаримиз Муҳаммад (с.а.в.)нинг: "Рўза тутинглар, саломат бўласизлар!” деб айтган ҳадиси шарифларининг илмий тасдиғидир.\nҲа, инсон соғлиғига оид рўза ҳақидаги ушбу маълумотлар Аллоҳ томонидан бандаларига билдирганларидир.\nБарчамизга кириб келаётган Рамазон ойи муборак бўлсин!


«Мағлубиятдан сўнг йиғлардим, айрим жамоадошларим эса куларди». Фабрегас «Арсенал»дан кетиш сабабини очиқлади - Daryo\n22:07, 25.03.2020 21761\n«Мағлубиятдан сўнг йиғлардим, айрим жамоадошларим эса куларди». Фабрегас «Арсенал»дан кетиш сабабини очиқлади\n«Монако» ярим ҳимоячиси Франсеск Фабрегас Лондоннинг «Арсенал» клубини нима сабабдан тарк этганини айтди. Испаниялик футболчи 2003—2011 йиллар мобайнида «канонирлар» сафида тўп сурган ва кейинчалик «Барселона»га йўл олганди.\n«Сардор эдим, ҳар доим босим ҳис қилганман. Қандайдир соврин ютиш учун ушбу жамоани бошқаришим керак эди. Боримни берардим. Баъзида мағлубиятдан кейин уйга бориб йиғлардим.\nАвваллари ғам чекардим, уйқусиз тунлар бўларди. Фараз қилинг, сиз мағлубиятдан кейин автобусда қайтяпсиз, топталгансиз, яксон бўлгансиз, кейин эса айрим футболчилар кулишиб қаерда дам олишни муҳокама қилади.\nБу бир неча йиллаб давом этди. Чиройли футбол намойиш қилардик ва бундан роҳатланардим, бироқ жамоани ортимдан эргаштириш учун ўзимга босим қилардим. Баъзи вақтларда ўзимни ёлғиз ҳис қилардим.\nСўнгги 2—3 йилда, ўйлашимча, фақат Робин ван Перси ва Самир Насри психология ҳамда техника борасида менинг даражамда эди. Манманлик қилмоқчи эмасман, менга шундай кўринарди.\nМиямда турли ўйлар юрарди. Тан олиш керак, тушкунликка тушиб қолгандим, руҳан ва жисмонан чарчагандим. Боримни бериб ўйнасамда бизга бир нечта харид етишмаётганини билиб туриш оғир эди.\nАйрим футболчиларнинг ишга бўлган муносабатини кўриб, ўз омадимни бошқа жойда синаб кўриш қарорига келдим. Агар бу ҳолатлар бўлмаганида мен «Арсенал»ни тарк этмаган бўлардим», — дея Фабрегас сўзларини келтирмоқда Goal.\n20:48, 22.08.2019 171120\nЎзбекистонлик ММА жангчисининг байроқ кўтаришига қаршилик қилган қирғизистонлик ҳакам узр сўради\n15:53, 07.09.2019 134559\nҲабиб Нурмагомедов Порьега қарши жангдан қанча ишлаб олиши маълум бўлди\n19:51, 07.09.2019 112752\nРамос: Ҳабиб мен унга етиб бормагунимча чемпионликни ўзида сақлаб қолади\n00:37, 08.04.2020 4804\n23:54 Бугун 13550\n23:52 Бугун 10039\n23:41 Бугун 5125\n20:16, 05.04.2020 313549\n19:56, 05.04.2020 244477\n16:47, 06.04.2020 240219\n08:28 Бугун 192835


"Ҳумо" хоккейчисининг келгуси тақдири маълум бўлди\n7 май, 2020, 21:20\nЯна бир хоккейчи тошкентликлар сафини тарк этди.\nТошкентнинг "Ҳумо" хоккей клуби ҳужумчиси Павел Новожилов фаолиятини Олий Хоккей лигасида иштирок этувчи "Тамбов" жамоасида давом эттиради. Бу ҳақда клуб расмий сайти хабар бермоқда.\n"Мен шундай ажойиб мухлисларга эга бўлган Тошкент каби гўзал шаҳарда ўйнаганимдан жуда хурсандман. Бизда яхши жамоа бор эди ва чемпионлик учун курашишимиз мумкин эди. Албатта, келажакда яна "Ҳумо" учун ўйнашни хоҳлайман", - деди Новожилов.\nМаълумот учун, ушбу хоккейчи мавсум ўртасида "қанотлилар" сафига келиб қўшилган бўлсада, жамоа ўйинига тез мослашиб, дебют учрашувидаёқ гол киритишга эришган эди. Кейинги баҳсларда эса 1 гол ва 2 голли узатмани амалга оширишди.


Бугун, 28 июль куни Муҳаммад ал-Хоразмий номидаги Тошкент ахборот технологиялари университети Пресс-клубининг очилиши бўлиб ўтди. Унда ахборот технологиялари соҳаси корхона ва ташкилотлари раҳбарлари, блогер ҳамда журналистлар иштирок этди.\nТадбирда сўз олган Ўзбекистон Республикаси ахборот технологиялари ва коммуникацияларини ривожлантириш вазири ўринбосари Жамшид Эгамбердиев мазкур Пресс-клуб катта мулоқот майдонига айланишига тилак билдириб, ташкилотчиларга омад тилади.\nЎзбекистон журналистика ва оммавий коммуникациялар университети ректори, Халқаро Пресс-клуб раҳбари Шерзод Қўдратхўжа эса мазкур марказ ОТМлар орасида биринчилардан бўлиб очилганини алоҳида эътироф этди ҳамда ҳамкорликда жуда кўплаб лойиҳаларни амалга оширишга тайёрлигини билдирди.\n– Халқаро Пресс-клуб очилганига тўрт йил бўлди, – деди Шерзод Қўдратхўжа. – Ёшлар агентлигида ҳам шундай клуб очилганди. Мана бугун олий таълим мусассасалари орасида биринчилардан бўлиб ТАТУда Пресс-клуб ташкил этилди. Хурсанд бўлдик. Биргаликда ишлаб, турли ток-шоулар ўтказишимиз, талаба ва ёшларга мотивация берадиган туркум лойиҳаларни амалга оширишимиз керак.\nТашкилотчиларга блогер ҳамда журналистлар ўзларини қизиқтирган саволларни беришди. Тадбир якунида меҳмонлар учун Пресс-клуб бўйлаб кичик экскурсия ташкил қилинди.\nҲақиқатда ТАТУ медиа маркази замонавий жиҳозланган. Марказда дубляж ва овоз ёзиш студиялари, хромокей ҳамда монтаж хоналари, томоша зали мавжуд. Университет Пресс-клуби залидан тўғридан-тўғри кўрсатувларни узатиш имконияти бор.\nТехнология 14/04, 20:52